Pajenn:Ar Prat Rimadellou brezonek, 1911.djvu/156 - Wikimammenn\nPajenn:Ar Prat Rimadellou brezonek, 1911.djvu/156\nyaouank a welas kement se ive, ha… ne gollas ket e fenn. Setu hi o stoui, da ober neuz da glask eun dra bennak en eur c’hoz paner. Houma a ruilhas war an hent, pa oa great d’ezi mont.\nHag e lavaras d’he den : « Mar pefe ar vadelez, va den mat, da zisken da gerc’hat d’in ar baner a zo o nevez koueza aze d’an douar ! N’hellan ket diskregi eus al loen ! »\nAr paotr ne lavaras ger, an darvoud na blije ket d’ezan ; disken a reas evelato, hag hen d’an daoulamm warlerc’h ar baner villiget, eun ugent kammed bennak ac’hano.\nAr goueriadez na c’hede ken nemet an dra-ze. Setu hi eta da c’hoari gant he skourjez oc’h kosteziou al loen evit ober d’ezan tec’het prim ac’hano.\nAl laer eo a oe tapet en dro-ze.\nV. — Evit deski hent an Nenv\nAr Pologn a zo eur paour kez bro bet dispennet meur a wech hag a zo rannet hizio etre rouanteleziou ar Rusi, an Aotrich hag an Almagn. Great zo bet brezel d’ar Poloniz, hag e reer bepred en deün, abalamour ma talc’hont start d’o feiz ha d’o yez. Er bloaveziou diveza-ma. ar c’hazetennou o deus digaset d’eomp ar c’helou ez oa e Pologn an Almagn mistri-skol kris hag a verzerie ar vugale abalamour ne felle d’ezo e priz ebet ehana da zeski o c’hatekiz ha da lavaret o fedennou er yez polonek, yez o bro reuzeudik. Pebeus skouer evit ar Vretoned ! Nag a hini en hon touez hag a zo mall ganto dilezel kement tra a zigase sonj d’ezo eus o Mamm-Vro Breiz Izel ! Diouallomp, kristenien, hor c’hiziou ken dereat, hor yez koz (ar brezoneg), breur d’ar Feiz en hor Bro…\nD’am ampoent ma tremen ar pez ez an da gonta e rene er Pologn eur goanvez eus ar re grisa, ken yen oa an amzer, ma krede pep unan oa chom e kichen an tan ar pez en doa a wella da ober ; kement-se a zeblante beza gwir evit ar vugale dreist oll. Gwelet e oe koulskoude eun toullad bugale o treuzi eur blenen goloet gant eur gwiskad erc’h, treid noaz, gwisket fall, o vont d’ar skol gatekiz.\nAn hini bihanna a zeblante gouzanv ar verzerenti, krena rea gant ar riou hag e zent a strake en e benn. Setu perak e klaskas unan eus ar baotred ober d’ezan distrei d’ar gear da domma. Hema avat a respontas gant eun nerz-kalon meurbed d’in da veza meulet : « Ha goude ma teufe va zreid da skourna ouzin, petra ra ze ? ma teuan dre eno da zeski kaout an hent da vont d’an Nenv ! »\nAdtapet diwar « https://br.wikisource.org/w/index.php?title=Pajenn:Ar_Prat_Rimadellou_brezonek,_1911.djvu/156&oldid=161369 »\nKemmoù diwezhañ degaset d'ar bajenn-mañ d'an 3 Mae 2020, da 22:53.


Maouez o lenn (Gwreg al livour) — Wikipedia\nMaouez o lenn (Gwreg al livour)\nMaouez o lenn, 1869.\n"Maouez o lenn" zo ur poltred eus gwreg al livour rus Ivan Kramskoy, savet gant an arzour e 1869.\nSofia Nikolaevna Kramskaya (ganet Proc'horova) a oa gwreg Ivan Kramskoy adalek 1862. C'hwec'h bugel o doa, hag ur verc'h, Vera, ganet e 1866, a oa livourez evel he zad.\nA-raok dimeziñ gant al livour e veve Sofia gant un den dimezet, ul livour all anvet Popov ; en hec'h unan e chomas goude m'en doa al livour kuitaet Impalaeriezh Rusia, ha barnet e voe gant an dud. He stad ne oa ket mat. En deizioù-hont he doa graet anaoudegezh gant Ivan Kramskoy, hag hennezh en doa astennet e zorn dezhi. Met dimeziñ ganti ne oa ket evit sikour ar vaouez yaouank hepken. Karout a rae anezhi ivez.\nEvit al livour e teuas da vezañ e awen, e skoazellerez. Kalz taolennoù zo bet krouet a-drugarez dezhi. Goude Ravolt ar Pevarzek e miz Du 1863 e voe aozet "Artel an arzourien". Sofia Nikolaevna a rae war-dro menaj hag ezhommoù diabarzh an artel. Aozañ a rae emgavioù al livourien hag an arzourien all.\nAr poltred-mañ a ziskouez Sofia Nikolaevna, azezet en ul liorzh bennak, e skeud ar wezenn. He dorn dehou zo war he zal, he daoulagad a sell ouzh al levr digor a zo en he dorn kleiz.\nAdtapet diwar « https://br.wikipedia.org/w/index.php?title=Maouez_o_lenn_(Gwreg_al_livour)&oldid=1653239 »\nLivadurioù Ivan Kramskoy\nKemmoù diwezhañ degaset d'ar bajenn-mañ d'an 22 Gou 2015, da 17:17.


kuit da - Wikeriadur\nDiwar an adverb kuit hag an araogenn da.\nkuit da /Distagadur ?/\nKuit da ober un dra bennak : hep, evit chom hep ober un dra bennak\n[...], kement ha ken bihan ma krogas an ofiserien hag ar vartoloded da lemel o zammig barv evit ma c'helljent bale er straedoù kuit da vezañ hegaset gant ar jaloded-se. — (Jarl Priel, Va Zammig Buhez, Al Liamm, 1954, p. 102.)\nHogen, a-barzh gouelediñ, em boa dalc'het war va anal kuit da vezañ mouget, [...]. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 19.)\nMe a ya da vond da gerhad lêz, kuit da abuzi ahanout war da grav. — (Jules Gros, Le trésor du breton parlé Deuxième Partie, 1970, p. 295.)\nPetra ? n'em-eus ket ezomm a-walh anezo, kuit da rei anezo war o giz ? — (Jules Gros, Le trésor du breton parlé Deuxième Partie, 1970, p. 295.)\nRed e vo din klask danvez ur skubellenn kuit da veza em gourvez o skuba gant traou berr evel-henn. — (Jules Gros, Le trésor du breton parlé Deuxième Partie, 1970, p. 295.)\nHa me da gousked kuit da alumi ar goulou. — (Jules Gros, Le trésor du breton parlé Deuxième Partie, 1970, p. 295.)\nLakaat a reas ober un nor 'barzh ar voger, 'vit gallout mont ha dont etre an iliz hag he zi, kuit da dreuziñ ar bourk dindan lagad ar c'homerezed. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 29.)\n[...], evel-se e oa kuit da gaout tammoù bilhedoù da c'houlenn digantañ kas al levrioù en-dro. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 40.)\nKuit da unan bennak da ober un dra bennak : evit da unan bennak chom hep ober un dra bennak.\n[...], hag e teue Jakez a-benn da sec'hañ an eil dorn gant egile kuit dezhañ d'en em skuizhañ re [...]. — (Fañch Peru, Kañfarded Milin ar Wern, Skol Vreizh, 2008, p. 10.)\nHennezh zo evel ar bleiz\nKontant da gaout kuit da reiñ. — (?, p. ?.)\ngalleg : pour ne pas (fr) (faire quelque chose)\nAdtapet diwar « https://br.wiktionary.org/w/index.php?title=kuit_da&oldid=297854 »\nKemmoù diwezhañ degaset d'ar bajenn-mañ d'an 19 Ebr 2020, da 18:46.


Iorwerth Drwyndwn - Wikipedia\nIorwerth Drwyndwn (Iorwerth an Togn e brezhoneg, rak torret e oa bet e fri) pe Iorwerth ab Owain Gwynedd, anavezet ivez e saozneg evel Edward (c. 1130–1174), a oa kentañ mab hervez lezenn Owain Gwynedd, roue Gwynedd, hag e bried kentañ Gwladys ferch Llywarch.\nDimezet e oa da Marared ferch Madog. E vab Llywelyn ap Iorwerth, anavezet ivez evel Llywelyn Fawr a unanas ar vro hag a voe unan eus brasañ rouaned Kembre. Iorwerth en doa bet Nant Conwy da hêrezh digant e dad, Owain Gwynedd. Kouskoude ne voe ket roet ar gurunenn dezhañ abalamour d'e fri torret.\nAdtapet diwar « https://br.wikipedia.org/w/index.php?title=Iorwerth_Drwyndwn&oldid=1810404 »\nDernière modification le 9 Du 2018, à 16:28\nKemmoù diwezhañ degaset d'ar bajenn-mañ d'an 9 Du 2018, da 16:28.


Cres (distaget [tsrɛs] e kroateg, Cherso en italianeg, Kersch en alamaneg, Crepsa e latin, Χερσος e gresianeg) zo un enezenn en arvor Kroatia. Unan eus inizi pleg-mor Kvarner eo ha mont a reer betek enni gant bigi a loc’h diouzh enez Krk pe diouzh ledenez Istria hag a erru e porzh Porozina.\nBrasoc’hik eget Krk eo Cres, gant ur gorread 405 78 km², ha neuze ez eo enezenn vrasañ Kroatia. Annezet eo gant 3 184 a dud (2001). Cres eo ar gêr vrasañ, kêrioù bihan all zo evel Porozina.\nCres hag enez Lošinj, e-kichen, ne oa anezho nemet un enezenn gwechall-gozh. Dispartiet e voent gant ur ganol kleuzet da vare ar Romaned, met ur pont zo war ar ganol-se en Osor, ur gêr diazezet war an div enezenn, en daou du d’ar ganol.\nEvel ma c’hoarvezas gant meur a enezenn all eus Dalmatia, e voe e Republik Venezia e-pad meur a gantved. E 1809 ez eas e-barzh Impalaeriezh Napoleon. En XIXvet kantved e oa ul lodenn eus Impalaeriezh Aostria. Hag e 1920, goude ar Brezel-bed Kentañ e voe roet da Italia (Feur-emglev Rapallo). Padout a reas kement-se betek 1947 pa voe roet da Yougoslavia, gant ledenez Istria ha meur a enezenn all eus Kroatia. Goude-se ez eas kuit kalz italianegerien eus an enez, met un nebeud anezho zo c'hoazh.\nOfis touristerezh Cres\nMinorelezh italianek Cherso/Cres\nAdtapet diwar « https://br.wikipedia.org/w/index.php?title=Cres&oldid=1501220 »\nInizi Mor Adria\nKemmoù diwezhañ degaset d'ar bajenn-mañ d'an 12 Ebr 2013, da 04:13.


Buhez ar Sent/1912/Itron-Varia ar Rozêra - Wikimammenn\nBuhez ar Sent/1912/Itron-Varia ar Rozêra\n◄ Lourd Itron-Varia ar Rozêra Suliau pe Suliak ►\nAr Rozêra a zo eur gurunen, grêt gant kaeran roz a ziwan en liorz an Iliz, da lavaret eo, gant he c’haeran pedennou. Er Rozêra eman ar Gredo, a zo ennan ar gwirioneziou a dle pep kristen anaout ha kredi ; ar Gloria Patri, a veulomp drezan an Dreinded, war an douar-man, evel m’hen gra an Ele hag ar Zent er baradoz ; ar Bater, a zo enni kement goulenn a c’hallomp ober evit Doue hag evidomp hon unan, hag an Ave Maria, a ra da galon ar Werc’hez tridal, o tigas da zonj d’ezi eus an heur dudius ma oe dibabet evit bezan Mamm da Zalver ar bed. -- En eur bod roz ’zo tri dra : an deliou, an drein hag ar roz. En bue Jezuz ha Mari zo ive deliou, drein ha roz. An deliou eo ar vue o tigeri : en bue Jezuz ha Mari, an deliou eo ar pemp mister a joa, pa weler Mari o tougen he Mab-Doue, o vont gantan da welet Elisabeth, o c’henel anezan en Bethléem, o kinnig anezan en Templ, hag o kavet anezan en Jeruzalem.\nEn devez-ze, ar gristenien a c’honezas kaeran viktor a c’honezjont biskoaz. Viktor Lepant a dorras galloud an Turked war vor, evel ma tlee hini Vienn, daouzek vla ha kant goude, terri o galloud var douar. Koll a rejont en devez-ze 30.000 den hag ouspen 200 lestr ; ar gristenien ne golljont nemet 8000 den ha 15 lestr, ha c’hoaz o re varo a oe ramplaset gant 15.000 kristen, sklavourien er broiou muzulman, hag a oe torret o chadennou.\nAdtapet diwar « https://br.wikisource.org/w/index.php?title=Buhez_ar_Sent/1912/Itron-Varia_ar_Rozêra&oldid=38239 »\nKemmoù diwezhañ degaset d'ar bajenn-mañ d'an 6 Gou 2012, da 10:33.


Rubeus Hagrid zo unan eus an tudennoù a gaver e romantoù Harry Potter, skrivet gant ar Skosadez J. K. Rowling. Peurliesañ ez aer dezhañ dre e anv tiegezh. Hagrid eo gward an alc'hwezhioù, gward al liorzh, ar gward-chase hag ar c'helenner war desaverezh ar boudoù hud adalek trede bloavezh Harry e skol sorserezh ha strobinellerezh Hogwarts.\nHagrid zo div wezh brasoc'h evit an dud reizh (war-dro 3,5 metr) ha tost teir gwezh ledanoc'h. Pitilh eo gant al loened hag ar boudoù hud, ar re divoas pe dañjerus peurgetket. Hagrid eo ar c'hentañ ezel eus koskoriad Hogwarts da vezañ gwelet gant Harry. Unan eus ar c'hentañ tudennoù eo a gomz eus "gwad glan" hag "hanter gwad" evel ur meiziad aet a c'hiz kozh. Anavezet eo Hagrid evit e bouez-mouezh kreñv. E saozneg ez eo pouez-mouezh rannyezhoù kornôg Bro-Saoz.\nEr filmoù troet diwar romantoù Harry Potter, Hagrid zo c'hoariet gant an aktour eus Bro-Skos, Robbie Coltrane. Lavaret he deus J.K. Rowling he doa soñjet e Coltrane evit ar rol-se pa oa o skrivañ eil romant Harry Potter.\nE anv, Rubeus (distaget Rubeüs), en deus daou ster e Latin, unan zo "ruz" pe "ruzart" hag egile "gwezenn-hili-ho", ar pezh a ro un diskrivadenn vat eus e neuz. "Hagrid", hervez Rowling en un atersadenn gant The Boston Globe, a zeu eus ur ger saozneg kozh, an anv-gwan-verb "hagridden". Bezañ bet "hagridden" a dalvez eo bet ar moustrerig-noz o voustrañ bruched an-unan, goude ur c'hofad dreist-holl a-hervez. Hag anavezet eo Hagrid evit karout e vanne. E The Mayor of Casterbridge, skrivet gant Thomas Hardy, e implijer anezhaÆ evel ur ger eus luc'haj Wessex hag implijet eo en hevelep arroudenn end-eeun hag ar ger "Dumbledore", ur ger lec'hel evit "sardonenn".\n↑ Atersadenn Jo Rowling eus 1997 betek bremañ\nAdtapet diwar « https://br.wikipedia.org/w/index.php?title=Rubeus_Hagrid&oldid=2000000 »\nTudennoù Harry Potter\nKemmoù diwezhañ degaset d'ar bajenn-mañ d'an 14 Mez 2022, da 16:36.


Kensonenn gweuz-dent dre serriñ divouezh - Wikipedia\nUnan eus ar c'hensonennoù e taolennoù ofisiel al lizherenneg fonetikel etrebroadel eo ar gensonenn gweuz-dent dre serriñ divouezh treuzskrivet [p̪], da lâret eo an arouezenn [p] mui ur sin diakritek ispisial dindani evit diskwel e vez produet gant an dent.\nN'anavazer yezh ebet ma talvez ar fonenn-mañ da fonem. Kavet e vez evel alofonenn [p] avat dirak kensonennoù gweuz-dent all, dresit-holl [f] ha [v], e yezhoù 'zo, en o zouez an tsongaeg ([p̪͡f] ha [b̪͡v], treuzskrivet peurliesañ [ȹ͡f] ha [ȸ͡v]), hag ivez ar gensonenn dre fic'hal [p͡f] kavet en alamaneg.\nKavout a reer alies, dreist-holl war dachenn ar yezhoù bantouek, an divc'hrafenn nann-ofisiel qp skrivet peurliesañ ȹ.\nGresianeg σάπφειρος [ˈsap̪.fi.ro̞s̠], "safirenn"\nAdtapet diwar « https://br.wikipedia.org/w/index.php?title=Kensonenn_gweuz-dent_dre_serriñ_divouezh&oldid=1460203 »


Buhez ar Zent. pages 867, 868, 869. Encyclopédie Marikavel.\npages 867, 868, 869\nEskob Verseïl (***-370)\nWar a lavar sant Ambroaz, Euzeb a oe ar c'hentan, er C'huz-Heol, da vezan, war an dro, beleg ha manac'h. Ar c'hentan eo ive eus ar re a azezas war gador eskob Verseil hag a vefe deut o hano betek ennomp.\nEn amzer-ze, an Arianed, harpet gant an impalaer Konstans, a lake reveulzi dre ar bed kristen. Ar pez a glaskent, dreist-oll, oa koll Athanas, difennour bras ar fe. Euzeb, daoust da c'hourdrouzou an impalaer, a 'n em lakas a-du gant eskob Alexandri, hag a oe harluet er Palestin.\nLojan a reas, da gentan, en ti eur c'hristen mat, e hano Jozef; sant Epiphan ha meur a hini-all eus e vignoned a deuas di d'e welet. Kannaded a deuas ive eus a Verseil da zigas d'ezan peadra da vevan. Ne oa ket evit miret neuze ouz e zaerou da redek, pa glevas an evoa e bobl kasoni ouz an herezi, hag e talc'he da zenti ouz ar veleien a c'houarne en e blas.\nDa varo Jozef, an Arianed a wall-gasas an eskob santel muian m'halljont. Hen prizonian rejont en eun toull-ti, bec'h d'ezan finval ebarz, ha difenn a rejont ouz e vignoned mont war e dro. Ac'hane, Euzeb a skrivas eul lizer eus ar re gaeran, hag a zo deut betek ennomp, da bedi e bobl da chom bepred start er fe, daoust da bep tra.\nPrest goude, e enebourien a gasas anezan d'ar C'happados, hag ac'hane e oe stlejet d'an Thebaïd. Da varo Konstans (361), e c'hallas, erfin, dizrei d'e eskopti. An Itali a-bez, eme sant Jerom, a ziwiskas he dilhad kanvou hag a gemeras he dilhad kaeran evit mont da benn hent d'ezan.\nSant Hiler, eskob Poitiers, hag hen, a labouras neuze o-daou, gwellan m'halljont, da zispenn geier an Arianed.\nEuzeb a varvas an de kentan a viz eost. E ouel zo laket ar 15 a viz kerdu; iliz-veur Verseil a vir e relegou gant enor.\nI. — Red eo bezan en gortoz aneze\nNag a dreo n'omp ket en gortoz aneze hag a sko ac'hanomp ! Nag a ankeniou, nag a zrein !\nPa vezomp oc'h ober evit ar gwellan, e kaver e reomp evit ar fallan, hag e vezomp gwasket alïes gant ar re a oa eun dever evite bezan a-du ganimp.\nII. — Red eo kaout kalon d'o gouzanv.\nJezuz-Krist a c'houlennas digant e Dad pellât dioutan, ma oa posubl, kalur c'houero e Basion. Natur eo d'an den tec'hel diouz ar boan. Abalamour da ze, pa vezomp glazet, ha pa bign ar boan betek non c'halon, e tleomp sevel hon c'halon betek Doue, ha neuze ne fallgaloner ket; nerz a ve da vont adarre.\nAn den n'en deus bet poan ebet war an douar-man ne vezo nemet eur bugel epad e vue : an den n'eo den anez kaout poan.\nTrubuilhou ar vue a lak ac'hanomp da gaoul nebeutoc'h a garanle evidomp hon un an ha nebeutoc'h a fizianz en hon gouiziegez hon unan. Ma c'houzanvomp aneze a galon vat, abalamour da Zoue, e teufont da vezan, pep-hini aneze, ken alïes a vleunien a gemero an ele da vlansoni kurunen hon gloar er baradoz..


Madalen an Amour - Wikipedia\nMadalen an Amour e Ti ar Vro Treger ha Goueloù e Kawan d'ar Gwener 22 a viz Genver 2010.\ne miz Eost 1931\ne Ploubêr, Breizh\nMadalen an Amour a zo ur skrivagnerez ganet e Ploubêr, Bro-Dreger, e miz Eost 1931. Skrivet he deus dreist-holl eñvorennoù, met krog eo da vont muioc'h-muiañ war-du ar faltazi gant he levr war gaozioù evned he liorzh. Ur yezh eeun a zo ganti pa skriv.\n2 Ar Brezhoneg\nBrezhonegerez a-vihanik eo Madalen an Amour ha hi bet ganet ha savet e menaj he zud e Kerugan e Ploubêr. Nav a vugale a zo bet hag holl int bev c'hoazh. Kaset e voe d'ar skol da vourk Ploubêr e Skol Sant-Loeiz, e-lec'h ma zo bremañ ur skol divyezhek Dihun, ar pezh a ra kalz a blijadur dezhi evel-just. Katekizet e voe tro ar bloavezh 1942gant an aotrou Marsel Klerg, kure Ploubêr, un den anavezet mat en-dro d'ar skrivañ e brezhoneg.\nGoude se, dre ma teue brav ar studioù ganti e voe kaset da skol seurezed Krehen e-lec'h ma chomas ur pevar bloaz bennak betek tapout ar Breved pe "Brevet Elémentaire". Se a oa al live studi goulennet a-benn dont da vezañ skolaerez pe kelennerez. Da c'hwezek vloaz e voe lakaet dirak ur c'hlasad skolidi eus e oad kazi e Pempoull. Ober a reas skol e Lambal ha Tonkedeg ivez.\nPa dimezas da Varsel Le Guillard e 1953 ez ejont d'an Havr-Nevez da chom. Ganet a zo dezhe bugale. Eno en doe Marsel ur gwallzarvoud grevus hag e rankas cheñch labour. Ne bareas morse penn-da-benn. Gwelloc'h e oa dezhe distreiñ d'ar vro. Buan a-walc'h e teujont en-dro da Lannuon da labourat. Kavout a rejont labour e ti an is-prefed da gempenn ti ha liorzh, ha pa voe digoret labouradegoù nevez en-dro d'ar c'hCNET e kavas Madalen labour en LTT, ur stal a zeuas diwezhatoc'h da vezañ CIT, CIT-Alcatel hag ALCATEL-Lucent en deiz a hiziv. Ober a rae war-dro ensellet perzhioù an danvezioù aozet er stal a-raok o gwerzhañ d'ar PTT. Eno e labouras eus 1966 da 1986 pa 'z eas war he leve-kozhni.\nSetu ar pezh a skriv Daniel Giraudon diwar-benn Madalen an Amour hag an abadenn bet graet e-kichen Lannuon, e Ploubêr, d'ar Meurzh 17 a viz Meurzh 2009 : "Ur bugaleaj e Ploubêr... Tamm-ha-tamm e vez graet e vragoù da Yann... Ouzhpenn 60 den a oa deuet dimeurzh diwezhañ d’an abardaez-noz da selaou Madalen an Amour o kaozeal eus he bugaleaj e Ploubêr. Cheñchamant zo bet e buhez an dud abaoe un hanter-kant vloaz bennak ! D’ar c’houlz-se, e veze bras ar familhoù met bihan an arc’hant ivez. Ne veze ket druz ar peuriñ neuze. Mont a rae an dud war o zreid ha n’eo ket war dreid ar re all. An dud 'n em veske ha 'n em sikoure memes tra ha plijadur a veze pa veze lazhet ar porc’hell ha graet ur friko gant an amezeien. E-pad ar vakañsoù ha d’ar Yaou e veze implijet ar vugale da vaesa ar saout ha d’ober labourioù bihan. Kavout a raent e-mesk an natur peadra da c’hoari ha d’ober c’hoarielloù. Soñj mat he deus Madalen dreist-holl eus ar pompinelloù a oa bet kaset dezhi ha d’he c’hoarezed ur wech da Nedeleg gant ar Mabig Jezuz! Ur burzhud. Ne oa ket tout al lorc’h en Pariz en deiz-se! Dalc'het he deus Madalen da gontañ eñvorennoù all a sort-se hag evel bep gwech, eo bet roet ar gomz d’an dud e-barzh ar sal, e brezhoneg penn-da-benn, evel-just...".\nPlijout a ra kalz dezhi lenn ha skrivañ brezhoneg. Desket he deus brezhoneg er gêr e Ploubêr rak d'ar c'houlz-se e komze an holl ar yezh-se. He fried a oa gant ar c'hoant deskiñ pell a oa, hag un dro bennak e kavas anv Skol Ober er gelaouenn. Lakaat a reas e anv met sikour en deveze ezhomm digant e wreg. Diaes e veze dezhañ deskiñ ar c'hemmadurioù ha hi a sikoure par ma c'helle dre m'he devoa desket anezhe en-bihan dre gustum hep goût dezhi. Tamm-ha-tamm e kasas poelladennoù, pennadoù diwar-benn he mamm-gozh, d'he difazierez Skol Ober, Ivetig an Dred-Kervella, ur vaouez he deus graet kalzik a draoù evit ar yezh en un doare didrouz met efedus. Strollañ a reas he fennadoùigoù Ober en ul levrig ha profañ d'he breudeur ha c'hoarezed, ha se a blijas kement dezhe ma teuas c'hoant dezhi da lakaat embann anezhe da vat. Al Lanv eo a grogas e-barzh hag a embannas "E-kostez ar Pemp Kroaz".\nDesket o deus o-daou lenn ha skrivañ brezhoneg ivez e Kreizenn Sevenadurel Lannuon.\nHec'h eñvorennoù bugaleaj a voe embannet goude se. An istorioù evned a gaver e "Evned ma liorzh" a zeuas dezhi dre forzh sellet ouzh evnedigoù he liorzh, tamm-ha-tamm he skrivas anezhe. Kaset e voent da embann d'An Here, met siwazh ne voe ket amzer gant an embanner d'en ober. Goude e komzas Madalen gant Fañch Peru a brometas ober war-dro ar skridoù-se. Degemer a reas Skol Vreizh ha Paolig Kombod, ar rener, embann ha kavet e voe Ivet al Loued da skeudenniñ an istorioù.\nHe levrioù a zo bet soñjet holl e brezhoneg a-raok o skrivañ.\nEvel ma voe skoliadez Skol Ober gant he fried e-pad meur a vloavezh ez eo deuet da vezañ ivez difazierez d'he zro.\nLaouen eo o welout ar skolioù brezhonek o vont war-raok daoust ma kav e rankfe skolaerien 'zo marteze en em varrekaat war ar yezh.\nKostez ar Pemp Kroaz, Embannadurioù Al Lanv, 1992. Eñvorennoù Madalen an Amour diwar-benn he mamm-gozh.\nBugale Kerugan, Embannadurioù al Lanv; 1998. Savet ganti ha Marcel Le Guillard (1931-2008). 222 p. Diverradenn : Eil lodenn ("Kostez ar Pemp Kroaz") eñvorennoù bugaleaj un Dregeriadez… Buhezskrid. Ur ger a-raok, gant Soaz an Tieg.\nLes enfants de Kerugan, doare gallek troet ganti, An Alarc'h Embannadurioù, 2013.\nEvned ma Liorzh, Skol Vreizh, 2009. 63 fajennad. Dourlivadurioù gant Yvette Le Louët. "Setu amañ 24 istor evned, pe laboused, kontet e brezhoneg flour gant Madalen an Amour : evned hon bro, annezerien pe dremenidi, deskrivet brav, o kontañ o beajoù, oc'h en em chikanañ alies, oc'h en em garout a-wechoù; hag oc'h en em lazhañ zoken! Skrivet eo bet an testennoù saourus-mañ en ur yezh pinvidik, bev ha resis gant un Dregeriadez bet desket ar yezh war barlenn he mamm; dedennet e vo gante ar vugale da gentañ, met ivez an dud vras, an holl re a gar an evned, ar re a blij dezhe ur brezhoneg yac'h. Skeudennaouet int gant 24 a zourlivadurioù, savet espres gant Yvette Le Louët."\nStrobinellerezh Krec'h-ar-Marc'h, danevell, Al Liamm, Niverenn 316, pajenn 47\nTri devezh e miz Mezheven 1944, Eñvorennoù, Al Liamm, Niverenn 370, pajenn 59.\nTan ha Skorn an Noz, Embannadurioù An Alarc'h, 2009. Danevelloù. Kenlabour etre Riwal Huon, Goulwena, Ronan Ménardeau, Madalen an Amour...\nAdtapet diwar « https://br.wikipedia.org/w/index.php?title=Madalen_an_Amour&oldid=1887726 »\nDernière modification le 10 Du 2020, à 10:46\nKemmoù diwezhañ degaset d'ar bajenn-mañ d'an 10 Du 2020, da 10:46.


Buhez ar Sent/1837/Guillerm, duc eus a Aquitên - Wikimammenn\nBuhez ar Sent/1837/Guillerm, duc eus a Aquitên\n◄ Scolastiq Guillerm, duc eus a Aquitên Efrem ►\nAn unnecvet devez a viz Fevrer.\nSANT GUILLERM, DUC A AQUITÊN.\nAr Penitant bras-mâ a oa guinidic eus ar Poëtou. E dad er c’hare hac er cherisse quement, en amser ma voa bian, ma e lese da ober quement a gare, nemede quet e sourcy da guelen e vab, na da ober rei dezâ un descadurez cristen. An Duc yaouanc, o caout re a liberte, a gouezas souden e pen seurt viçou, pere a gresque dre ma teue an oad dezâ.\nOuspen ma cundue ur vuez dibauchet, ne ree van ebet evit canna nac evit laza. Ne dea morse e nep-lec’h nemet armet mad, ha na glasque nemet caout affer ous ur-re-benaâc. En em ziscleria a reas memes a enep ar Pap, ha troubli a euren ar peoc’h eus an Ilis, en hevelep fæçoun ma en em santas ar Pap obliget d’e excommunia, oc’h esperout, dre ur bunition quen terrubl, ober dezâ chench ; mæs o velet e continue en e zisurz, e cassas Sant Bernard d’e gaout evit essaat dont a-benn anezân. An den Santel-ze a reas e oll bossubl evit ober dezâ antren ennâ e-unan hac en em aznaout ; mæs inutilamant, rac an Duc obstinet er chasseas eus e bresanç, o c’hourdrous c’hoas e laza. Sant Bernard ne gollas quet couraich, recoumandi a reas an affer da Zoue, ha goude beza offret ar Sacrifiç Santel eus an Oferen, e sortias eus an Ilis gant ar Sacramant en e zorn, evit mont da gaout an Duc, da behini e lavaras ; gant ur vouez terrubl : Da bedet hon eus, mæs hon dispriget oc’h eus : chetu amâ ar Roue eus an Eê hac eus an douar, ar Penn hac ar Mæstr Souveren eus an Ilis, pehini a bersecutes : chetu amâ da Varner, ha souden da Ene a dremeno etre e zaouarn : e zisprigeout a ri-de, evel oc’h eus dispriget e servicherien ? An Duc, spountet dre ar c’homsou-ze, ha muy c’hoas dre ar bresanç eus a Jesus-Christ, a gouezas var an douar heb gallout parlant. Ar Sant a goumandas dezâ sevel ha lavaret publicamant dirag an oll e intantionou. An Duc a savas, ha dre ur burzud eus a c’hraç Doue e teuas eus a un den criz ha revoltet ma voa ouent, da veza douç hac oboissant evel ur c’hrouadur ; goulen a reas pardoun digant Doue hac ous an oll pere en devoa scandaliset.\nQuellies gueich ma songe goudese e comsou Sant Bernard, en em lequee da vouela ha da hirvoudi, en ur lavaret : O va Doue, na varnit quet ho servicher, rac piou avezo cavet just dirazoc’h ? Quemeret a reas a-neuse ar resolution da guitaat ar bed.\nO veza clevet e voa un Hermit Santel en ur c’hoat tost da Boëtie, ez eas d’e gaout ; en em strinca a eureu d’e dreit gant cals a zaelou, oc’h e bidi d’e sicour d’en em savetei. An Hermit a represantas dezâ penaus e tlie ober ur binigen hervez ar grevusdet hac an nombr eus e bec’hejou ; Ordren a reas dezàn guerza e zillat caër, ha rei an arc’hant d’ar beaurien ; douguen ur saë reun gant un habit houarn var c’hore, ha yun ar rest eus e vuez. Ar penitant santel a reas souden quement a oa ordrenet dezâ ; hac o caout c’hoas re zister ar binigen-ze, e amarras e gorf gant ur chaden. Guisquet evel-se, e partias dre urz an Hermit evit mont da gaout an Tad Santel ar Pap. En em strinca a eureu d’e dreit, en ur c’houlen gant humilite en absolven eus e grimou. Ar Pap, o velet e binigen vras, an abondanç eus e zaëlou, hac ar veaich hir en devoa graet, a savas an excommunication dindan pehini e voa couezet.\nAr Sant, en em dennas goudeze en un ty paour ha distruich e pelec’h e chomas nao bloaz o veva divar bara ha dour, hac o touguen nos-de e habit houarn, pehini a ree dezâ souifr ur boan estranch. E zaëlou ne heanent o redec, ha da bep mare e scoe var boule-galon, en ur ziscleria publicamant e bec’hejou.\nGoude an nao bloaz-ze e quemeras e zemeuranç en ur c’hoad bras e pelec’h e vevas hervez ar reglen o devoa miret an Hermitet santela eus an deserz.\nErfin, uset gant an oad ha gant e binigen galet, goude beza raparet dre e exempl vad ar goal squêr en devoa roet, en devoe ur maro eürus er bloaz 1166, ha Doue a zisclerias e santelez dre gals a viraclou.\nAn Duc-mâ, goude beza bet unan eus ar brassa pec’herien, a so deut da veza ur Sant bras. Pec’her ha pec’heres, e pe stad bennâc e veac’h, na zisesperit quet eus a vadelez an Autrou-Doue. Doue a ell hac a zesir ho convertissa, nemet na resistot quet ous e c’hraçou ha ma viot fidel da heulia e inspirationou santel.\nEil Reflexon. Ar penitant bras-mâ en deus echuet e vuez dre ur maro eürus ; enoret eo bet memes gant Doue eus an donnesoun a viraclou. Ar pec’hejou tremenet ne viront quet ous ar re o deus o c’huiteet, na vent goude-se agreabl bras da Zoue. Doue a ra alies muy a faveriou da ur pec’her convertisset, pehini a zeu da gundui ur vuez devot ha fervant, evit na ra da gals a eneou pere n’o deus quet coumetet bec’hejou bras, mæs pere e servich gant neubeutoc’h a fervor.\nAdtapet diwar « https://br.wikisource.org/w/index.php?title=Buhez_ar_Sent/1837/Guillerm,_duc_eus_a_Aquitên&oldid=59208 »\nKemmoù diwezhañ degaset d'ar bajenn-mañ d'an 28 Gen 2014, da 17:19.


Pajenn:Morvan - Kenteliou hag istoriou a skuer vad evit ar Vretoned, 1889.djvu/487 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/487\ntam sevenidigez. Fallout a rea dezhan-ta rei dezho eun tamik descadurez ha dreist oll deski dezho beva.\nAn doctor en doa brud, ha kerkent ha m’en doa digoret he scol, e tiredaz al loened iaouang a brez hag a vandennou da reseo he genteliou. Guelet a reat eno mesk e mesk leoned, tigred, marmouzien, leou, ebeulien, chas, kizier, oursien, etc., en eur ger, euz a gement gouenn loened a ioa er c’hoad.\nAn doctor a boanie ; ar scolaerien a zeske ; gouscoude al loened coz ne blije nemeur dezho an descadurez a roet d’ho bugale ; ne gave ket dezho e vijent scoliet dioc’h ho doare, ha dalc’h mad e teuent d’en em glem oc’h ar mestr scol.\nAr c’had a deue da rebech e voa cals re aounig he bugale ; ar bleiz en em glemme o lavaret e voa he vugale marlonk, ne voa netra evit ho c’harga. An tigr a gave he vugale cals re vuanek, re golerus. « Ha gouscoude, emezhan d’ar barbet, eo red o pefe laket anezho da drec’hi gouenn, rag ho mam oa ar vella euz ar mamou, n’oa drougiez ebet enhi, ha me a gaf din n’eus ket ken nebeut calz a zrougiez enhon. »\nAr marc’h a deuaz ive : asa, emezhan, mestr scol, va bugale a zesk ganeoc’h, sevel a ra canfardet anezho. Eur si braz avad a velan enho, kivioul int, an distera tra a zisplij dezho, emaint o criza ho discouarn hag o sevel ho divesker da rual. Mar ho deskit da veza kivioul evelse, ne raint ket calz a henor deoc’h.\nNeuze e teuaz ar marmous d’en em glem euz he vugale a ioa desket dezho, emezhan, ober ariezou hag orbidou ha n’o devoa guelet morse da ober er gear.\nAl leon a deuas goude, droug enhan : Doctor Barbet, emezhan, va map a zeskit da veza otuz ha\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/487&oldid=162757 »\nKemmoù diwezhañ degaset d'ar bajenn-mañ d'an 29 Mae 2020, da 17:09.


Un dudenn doare tsundere\nTsundere (ツンデレ, distaget [tsɯndeɾe]) zo ur ger japanek evit ober anv eus un dudenn gwelet evel reut ha yen (raloc'h evel un enebour) met a zeuio goustadik, gant an amzer o redek, da vezañ un dudenn hegarat hag a-wechoù ur gamalad. Ar ger a zo bet savet a-ziwar ar gerioù tsun tsun (ツンツン), o talvezout mont kuit gant heug, ha dere dere (デレデレ) o talvezout 'lovey dovey' (dous, hegarat).\nDa gentañ e oa bet adkavet ar ger tsundere er c'hoarioù japanat doare bishōjo. Goude-se ez eo bet implijet ar ger gant al luskad otaku Moe. Bremañ e vez implijet ar ger-se e doareoù lies evel er maid cafés, tresadennoù-bev anime, manga, novels, ha memes er mediaoù bras. Sikouret eo bet brud an droienn dre ar visual novel Kimi ga Nozomu Eien.\nOrin an tsundere[kemmañ | kemmañ ar vammenn]\nAn aozour mangaioù Ken Akamatsu a laka an tsundere evel unan eus doareoù ar moe: "The person feeling it must be stronger: The object of 'moe' is weak and dependent (like a child) on the person, or is in a situation where she cannot oppose (like a maid)... (*Tsundere only: There will be times where the stronger and weaker role is reversed)."\nMennad an tsundere a zo deuet war-wel e Japan dre ur maid cafe anvet Nagomi en Akihabara pa oa kroget al lec'h da gaout darvoudoù anvet "tsundere" e 2006.\nSkouerioù tudennoù[kemmañ | kemmañ ar vammenn]\nEri Sawachika e School Rumble 'zo un dudenn tsundere. Pinvidik, sellet a ra ar re all gant dismegañs bras, dreist-holl a-enep Kenji Harima. Lesanvet eo gantañ, Ojo (お嬢 Ojō) kement a "priñsez". A-benn ar fin tostaat a ra hi eus an den a live sokial uhel betek bezañ e karantez gantañ.\nAdtapet diwar « https://br.wikipedia.org/w/index.php?title=Tsundere&oldid=1961843 »


Buhez ar Zent. pages 74, 75, 76. Encyclopédie Marikavel.\npages 74, 75, 76\nPempvet devez warn-ugent a viz Genver\nSant Pol gonezet d'ar fe\nKonversion sant Pol a zo unan eus kaeran miraklou an Otrou Doue, hag awalc'h 'zo anezan da ziskouez gwirione ar relijion gristen. Pol, pe gentoc'h Saul, rak an hano Pol ne deuas da vezan e bini nemet eur pennad goude m'oa en em laket da brezeg ar fe, Saul an evoa tri bla ha tregont bennak, pa varvas Hon Zalver war Mene Kalvar.\nGanet 'oa en Tars, er Silisi, mes abaoue meur a vlavez e oa en Jeruzalem o heul ar skoliou bras a oa eno, ha, hep mar ebet, an evoa klevet komz eus Jezuz Nazareth.\nMarteze, zoken, en devoa e welet, d'ar Zul-Bleuniou, o tont en kêr, douget war garante eur bobl a-bez, en kreiz an enoriou hag ar meuleudiou.\nMarteze an evoa e welet ive, pemp devez goude-ze, o vont eus kêr warzu Mene Kalvar, eur zamm malloziou war e gein.\nMes ken troet oa e benn gant kenteliou Doktored Jeruzalem, ma ne oa ket evit anaout an den-ze evit bezan Salver ar bed.\nPa grogas e ziskibien, goude m'oa marvet war ar groaz, da embann e oa savet eus a varo da vev, hag e renked kredi ha heul e gelennadurez, en em lakas d'o gwaskan muian m'halle.\nHen eo an hini a zigasas dirak al lezvarniou kement kristen a gave war e hent. Doue eta a oa red d'ezan ober eur burzud kaer evit lakat an enebour touet da Jezuz ma oa Saul, da vezan an abostol bras m'eo bet sant Pol.\nEr-mêz eus kêr Jeruzalem, war hent traouien Sedron, eun toullad soudarded a gerz, eur bobl tud ouz o heul. Eun den yaouank a zo en o zouez, dremm eun êl d'ezan, hag a wal-gasont koulskoude; hennez eo Stephan, a vezo ar c'hentan merzer.\nAn holl droug an eus grêt eo kredi en Jezuz Nazareth, hag abalamour d'an dra-ze eo barnet d'ar maro. En emgavet en kichen ar reier, arôk an diskenn vras, ar zoudarded a chom a-zav. An den yaouank a zo grêt d'ezan mont ouz ar c'hleun. Gouzout a ra petra'zo ouz hen gortoz, ha kentan tra a ra eo kouezan d'an daoulin warzu e vourrevien, e zaoulagad o paran en nenv'; hag eus goueled e galon e strink war e ziweuz ar gomz-man : « Otrou, ne damallet ket ar pec'hed-man d'eze » ! Kerkent eo diskaret d'an douar, e benn flastret outan a dôliou mein. Mervel a ra, evel ma varvo hiviziken holl verzerien ar relijion neve, eur mousc'hoarz war e ziweuz hag eur berad eus dudi ar baradoz o lintran en e zaoulagad.\nSaul, a-du gant ar vourrevien, a oa eno o terc'hel o dilhad. Ar gwel eus ar verzerenti a lakas en e ene eur mor a strafllh.\nEun nebeut goude, war hent-bras Damas, eun toulladik tud war varc'h a gerz d'ar red. En o fenn, Saul, an hini a oa o sellet merzerian an avieler Stephan.\nEn Jeruzalem eo grêt ar rins war ar gristenien : daou vil a zo laket d'ar maro, hag ar re-all o deus kemeret an tec'h; eleiz a zo en em dennet en Damas, ha Pol a ya di d'o c'hlask, rak urz an eus bet d'o digas chadennet da Jeruzalem. En Damas, kennebeut, ne chomo ket eur c'hristen hepdale.\nHa setu, pa oa e varc'h o vont da lakat e droad war dreujou kêr, eo diskaret gant eun tarz sklerijen, hag eur vouez, kerkent, a lavar d'ezan :\n- Saul, Saul. perak e rez-te brezel d'in evelse ?\n- Piou oc'h-hu, ôtrou ?\n- Me, eme ar vouez, eo Jezuz, an hini a rez brezel d'ezan.\nHa Saul, o krenan gant ar spont, a c'houlenn :\n- Otrou, petra fell d'ac'h a rafen ?\nAn Otrou a lavaras :\n- Sav, kerz en kêr; eno e vezo lavaret d'it petra teus d'ober.\nEpad an amzer-ze, e vignoned a chom a-zav, mantret ha sebezet. Klevet o devoa ar vouez, mes n'o devoa gwelet den. Saul a zav diouz an douar, a zigor e zaoulagad ha ne wel berad.\nRed eo e gas da Zamas, 'n heli an dorn. Tri devez e chom dall, hep gallout na dibri nag evan.\nEn deiou war-lerc'h, Saul a oe kelennet gant an diskib Ananias ha badezet; ar bleiz a oa troet en oan.\nN'heller ket hen nac'h, dorn Doue a zo aze ! Stephan an evoa pedet evit Saul, ha Doue an evoa kemeret true outan.\nSaul, Saul, perak e rez-te brezel d'in ?\nAr gomz-ze a ziskoue penôs an dud fall a ra brezel d'ar relijion a ra brezel da Jezuz-Krist e-unan, ha Jezuz-Krist a glev o c'homzou, a leun o skridou hag a wel o oberou; ha ma tec'hont breman diouz e Galon-Zakr, eun de a deuio, ne dec'hfont ket diouz e vrec'h a skoo aneze didrue.\nRak arabad d'eze fazian : Deus non irridetur, Doue zo eun Otrou ha ne rer ket a wap anezan.\nMes ive an dud vat a zifenn ar relijion a zifenn Jezuz-Krist e-unan, ha Jezuz-Krist, a wel ar pez a roont d'ezan, eus o amzer, eus o danve, eusop spered, eus o c'halon, eus o bue, ha, da ze ar varn, o devo kanl evit unan.


Baiona (Galiza) - Wikipedia\nPanorama, Baiona (2008)\nSede pelec'h emañ Baiona, e Galiza\nBaiona zo ur gumun eus arvor mervent Galiza, e proviñs Pontevedra.\nGevellet eo Baiona gant Pornizh e Breizh.\nE Baiona e vije bet merzheriet ar santez Librada, pe Liberata. Disantezet e voe en 1969. Eno e tegouezhas La Pinta, al lestr dindan urzhioù Martín Alonso Pinzón, goude dizoloet Amerika. Ac'hano e lestras "armada" Felipe II, da vrezeliñ ouzh ar Saozon.\nAdtapet diwar « https://br.wikipedia.org/w/index.php?title=Baiona_(Galiza)&oldid=1956897 »


Pajenn:Perrot - Bue ar Zent.djvu/53 - Wikimammenn\nPajenn:Perrot - Bue ar Zent.djvu/53\nEur gêr eus ar Friji, kristen an holl dud enni, ha ne falvezas ket d’ezi kinnig ezans d’an doueou, a oe devet gant he dek mil den...\nEn Rom, ar pab Marsellin a oe lazet etouez ar re gentan. Daou viz goude e verzerenti, kristenien kêr a c’hellas kaout an tu d’en em vodan en kuz, er c’hatakombou, hag a lakas war Gador sant Per, Marsel, eur beleg gouiziek ha kalonek ginidik eus a Rom.\nE vue a bab a oe eur verzerenti pen-da-ben, ken dre ar poaniou en devoe da c’houzanv, ken dre ar re a wele ober d’e vugale hag a c’hlaze anezan muioc’h eget e re e-unan.\nKoulskoude, elec’h fallgaloni, e labouras, keit ha ma c’hallas, da gelenn ar baganed war Jezuz-Krist ha da startât ar gristenien en o fe. Lakat a reas Lusina, eun intanvez pinvidik, da rei d’an lliz eleiz a leve.\nSant Marsel a reas katakombou neve da vodan ar gristenien ha da zebelian ar verzerien.\nAn impalaer Maxans, o vezan deut da glevet hano eus e labouriou, a reas e zigas dirakan hag a c’hourc’hemennas d’ezan rei an dilez eus e garg ha kinnig ezans d’an doueou.\nO vezan ne zente ket, an impalaer a reas anezan e bôtr-marchosi. Nao miz e chomas er vue-ze. Dre n’halle mui kelenn e dud dre gomz, e kelenne aneze dre skrid.\nEun nozvez, dre laer, ar gristenien a deuas a benn d’e ziframman eus adre daouarn o enebourien.\nLusina a roas digemer d’ezan en he zi, a deuas da vezan eun iliz en em zastume enni ar gristenien en kuz.\nMaxans ne zaleas ket da glevet pelec’h e oa Marsel, hag a lakas ober eur marchosi gant ti Lusina ; eno, e mesk ar c’hezek, e varvas ar pab santel gant an dienez hag an naon.\nLusina a zebelias e gorf en katakombou Priskilla, d’ar 16 a viz genver 310.\nTri bla goude, Maxans hag e zoudarded a oa beuzet en dour an Tibr.\nKonstantin, ar c’hentan impalaer kristen, a bigne war an tron. An lliz he devoa urz da vevan ouz sklerijen an heol.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/53&oldid=140810 »


Eil quevren - An trizecvet Chabistr - Wikimammenn\nEil quevren - An trizecvet Chabistr\nYouen-Yan-Lois Derrien, 1779-1792 (?) (p. 110-119)\n◄ An daouzecvet Chabistr. Var ar Retret spirituel An trizecvet Chabistr. Var an aspirationou, var an Oræonou Jaculator ha var ar songesonou mad Ar pevarzecvet Chabistr. Var ar Sacrifiç divin eus an Oferen, ha penaus eo e ranquer e c’hlevet ►\nVar an inspirationou, an Oraæsonou jaculator hac ar songesonou mad.\nEN em retira a reomp e Doue, abalamour ma c’haspiromp varzu-ac-ennàn, hac ec’haspiromp varzu-ac-ennàn evit en em retira ennâ, en hevelep-fæçon ma teu an aspiration etrese Doue hac ar retret spirituel d’en em antreteni ha d’en em souten an eil eguile, hac an daou dra-mâ a zeu eus ar songesonou mad. Aspirit alies eta etrese Doue ; Philotee, o sevell ho calon pront ha fervant varzu-ac-ennâ ; admirit ar guenet anezàn, goulennit sicour ountàn, en em strinquit a speret ec’harz treid ar Groas, adorit e vadelez, interrogit-èn alies e quenver ho silvidiguez, offrit dezàn hoc’h ene mil gueich en deiz, arretit ho taoulagat interieur var e zouçder, astennit ho tourn dezàn evel ur buguel d’e dad, evit ma ho cunduo, liquit-èn var hot peutrin evel ur boquet delicius, plantit-èn en hoc’h ene evel un anseîn, ha grit evelse mil seurt mouvamant eus ho calon evit elumi enni carantez Doue, hac evit en em excita da un deneridiguez ardant en andret ar Pried divin-se d’hoc’h ene.\nEvellen eo e reer an Oræsonou Jaculator, pere a recommand Sant Augustin quellies a veich d’an Itron devot Proba. Hor speret, Philotee, oc’h en em acustumi evelse da songeal e Doue alies ha da veza familier gantàn, a zui da veza parfumet ha carguet oll eus e berfectionou divin ; hac an exerciç-mâ ne de quet dies ; rac mellet ec’hell beza emesq hon afferou hac hon occupationou hep ober ampechamant ebet dezo, abalamour n’en em arretomp er retrejou a speret-se nac er mouvamanchou a galon-se nemet ur moument evel dre un divertissamant ber, ar pez ne noas morsetout, quent-se a servich deomp cals evit pourchu ha continui ar pez a reomp. Ar pelerin pehini a guemer ur banne guin evit rejouissa e galon ha refresqui e c’henou, peguement bennâc ma en em arret un nebeut, ne interromp quet e veaich evit quemense, mæs quemeret a ra un nerz hac ur gouraich nevez evit e echui buanoc’h hac eassoc’h a-se, ha ne zeu d’en em arreti nemet evit monet guell goudese.\nErfin ec’his ar re pere o devez ur garantez humen ha natural ouz ur re bennâc, ma teuont da sonjal ato en objet eus o c’harantez, ha ma vez o c’halon leun a affection hac o guenou carguet a veuleudi evit an objet-se, ha na lesont occasion ebet da dremen en e absanç na zisquezont dezàn pe dezi o fassion hac o c’harantez dre lizerou, ha na rancontront guezen ebet na icrifont e hano var ar goc’hen|groc’hen anezi : de memes ar re pere a gar Doue ne baouesont o sonjal ennàn, o c’huanada varzu-ac-ennàn hac o coms anezàn ; hac e carrent, ma ve possibl, gravi var beutrin quement den a so er bed an Hano sacr ha santel a Jesus.\nQuement tra so a servich da zigaç dezo da vemor eus o muya caret, ha ne deus netra crouet gant Doue na zeu d’o c’houfia d’e veuli. Rac evel a lavar Sant Augustin var-lerc’h Sant Anton, quement so er bed a goms dezo dre ul langaich mut, pehini a ententont sclear e faver an objet-se eus o charantez ; peb tra a zigaç dezo songesonou mad peveus a re e sorti goudese forz mouvamanchou hac aspirationou etrese Doue. Chetu amâ exemplou a guemense. Sant Gregor, Escop a Nazianze, evel ma er c’hontas e-unan d’e bopl, oc’h en em bourmen ahet bord ar mor, a gonsidere penaus, pa en em avance ar gouagou var ar sabl, e lesent eno bigornou, quernieligou, trunç-lousaou, istrennigou hac an seurt traou dister-se pere a veze taulet, hac ec’his pa lavarren, cranchet gant ar mor var ar bord, hac o tistrei goudese dre vouagou-all e quemere hac e lonque adarre un darn eus an traou-se, hac e tretant ar reïer tro-var-dro a chome ferm hep flaich, peguement bennâc ma o c’hanne ha ma o heurte ar gouagou gant un effort bras. Var guemense e c’heureu ar Sant-se ar reflexion gaer-mâ ; penaus an dud sempl represantet dre an traou scanv-se pere a zeu hac a ya gant ar mor, en em les ive da veza douguet, e-ver gant an affliction, e-ver gant ar gonsolation, o vont da heul an dour hac ar gouagou eus a chenchamanchou ar bed-mâ ; ha penaus ar re gourachus a chom ferm hep flaich, evel ar reïer, ouz peb seurt tempest hac adversite ; hac ar songeson-se a eureu dezân lavaret ar c’homsou-mâ gant David : Ho pezet memor ac’hanon, va Doue, rac an dour eus an affliction en deveus treuzet bete va ene ; pliget gueneoc’h, o va Autrou, va dilivra eus a vouelet an dour-se, douguet oun da vouelet ar mor hac ez oun abymet gant an tempest. Rac d’an ampoent oa estrainch affliget ar Sant-mâ, o veza usurpet maleürusamant e Escopti gant Maximius. Sant Ful-geanç, Escop a Ruspe, oc’h en em gaout en un assamble general eus an Noblanç a Rom pe da hini e rea Theodoric, Roue ar Gotet, un harang, hac o velet ar vraoeri eus a guement a Autrounez pere a yoa renquer en assamble-se, peb-unan hervez e galite, e lvaras evellen : o va Doue : peguer caer e tle beza ar Jerusalem celestie|, da lavaret eo ar Kear vras eus an Eê, pa zeo amâ var ap douar eo e tisquez ar Kear a Rom beza quer caer ha quer pompus ! Ha mar deo er bed-mâ e roer quement a chloar hac a bomp d’ar re a gar ar vanite, pebez gloar na deus reservet er bed-all d’ar re a gontempl ar virionez ! Lavaret a reer penaus Sant Anselm, Arc’hescop a Gantorbii, a yoa admirabl en exerciç-mâ eus a songesonou-mad. Ur c’hadic presset gant ar chass pere a yoa var e lerc’h, a ziredas dindan marc’h ar Prelad santel-mâ, pa edo o vont e beaich ; hac en em arretas ar c’hadic paour dindan e varc’h evel en ur refuich peini a gafe a yoa dleet dezi da guemeret a enep an danger ma edo eus e maro. Ar chass ne reant nemet harzal ha chilpat outi en dro d’ar marc’h hep credout lammet ganti, evel pa o divise ar santimant da gridi penaus e tlie o freiz beza exant hac en assuranç er plaç-se, pe da hini e devoa bet recours ; ar pez a yoa certenamant un dra extrordinal da velet, hac a lequea cals a c’hoarz etouez an trein eus ar chasseurien, endra edo Sant Anselm o vouela hac oc’h huanada var e varc’h en ur lavaret dezo : allas ! c hoarzin a rit, emezâ ; hoguen ar mil paour-mâ ne c’hoarz quet. Evellen eo e ma adversourien an ene oc’h e fourchu hac oc’h ober o effort e naouspet fæçon evit e lacât da goueza e peb seurt pechejou ; emaïnt oc’h e gortos evel ar chass-màn er c’hoign enq eus ar maro, evit e ravissa hac e devori ; hac an ene paour-se trubuillet-oll a glasq partout ur sicour hac ur refuich bennâc, ha ma na guef quet, e adversgurien a ra goap anezi hac a c’hoarz divar e c’houst ; hac o veza lavaret quemense, e zeas en e rout en ur huanada. An Impalar bras Constantin a scrifas enorablamant da Sant Anton; ar pez a estonas cals a Religiuset pere a yoa en dro d’ar Sant-mâ, hac e lavaras dezo : penaus, emezàn, estonet ouc’h o velet en deffe scrifet ur Roue da un den ? En em estonit quent o velet en deffe un Doue eternel scrifet e Lesen d’ar re a so sujet d’ar maro hac en deffe memes comset outo a c’henou e Personaich e Vap-unic. Sant Frances, o velet ur pen-dànvat e-unan etouez ur vanden bouc’her, a lavaras d’e gompagnon : sellit peguen douç, emezâ, eo an dànvadic paour-se emesq ar vanden guevr-se ; hor Salver a yoa douç hac humbl evellen etouez ar Farisianet. Hac o velet ur veich-all un oanic debret gant ur penmoc’h : allas ! oanic paour, emezàn en ur vouela, te a represant sclear ar maro eus va Salver.\nAr Personaich bras Frances Borgias, Duc a Gandii, o vont da chasseal a rea mil reflexion devot. Admira a reàn, emezàn, goude ma oa en em rentet Religius, o velet ar sparfelet, pere a yoa rentet dôn, o tinigeal var an dorn hac o permeti golo o daoulagat hac o staga ouz ar berchen, ha guelet cousgoude peguen disent eo an dud ouz ar vouez a Zoue. An Escop bras Sant Basil a lavar penaus ar rosen etouez an drein a ra d’an dud ar remontranç-mâ. Ar pez a so agreapla er bed-mâ , tud mortel, a so mellet gant tristidiguez : ne deus netra er bed-mâ a guement a ve pur ; ar c’heuz a zeu ato varlerc’h ar joa, an intavaich varlerc’h ar briedelez, ar sourci varlerc’h an disourci, ar vez hac an dipit varlerc’h ar c’hloar, an dispignou varlerc’h an enoriou, an degout hac ar chagrin varlerc’h ar plijadurezou, hac ar c’hlènvet varlerc’h ar yec’het. Ur fleuren gaer, eme ar Personaich santel-mâ, eo ar rosen, mæs rei a ra din cals a dristidiguez oc’h va avertissa eus va sec’het, p’evit hini e bet condaunet an douar da zouguen ar spern hac an dres. Un ene devot o sellet ouz ur ganol hac o velet an Eê hac ar steret represantet ebarz en un nosvez sclear, a lavare evellen : O va Doue, ar memes steret-man a vezo unan an diziou-mâ dindan va zreid, pa ho pezo va loget en Tabernaclou santel eus ho Parados ; hac evel ma zeo represantet en dour var an douar ar steret eus an Eê, dememes an dud pere so var an douar a so represantet er feunteun beo eus ar garantez divin ebarz en Eê. Un all o velet ur rivier o redec y a grie evellen : va ene ne vezo jamæs e repos quenavezo abymet er mor eus an Divinite pehini eo e sourcen. Ha Santes Francesa o consideri ur c’houeren agreabl, pe var bord hini oa en em legueat d’an aoulin da bidi Doue, a oue ravisset en extasi o repeti alies ar c’homsou-mâ sioulic : ar c’hrac eus va Doue a red ivez agreablamant ha sioul evel ar c’houerēnig-mâ. Un all o velet laboucedigou-yer destumet dindan o mam, a lavare : o va Doue, pliget gueneoc’h hon destum hac hor c’honservi dindan an youasqueIl eus ho trugarez. Un all o velet ar boquejou tro-heaul, a lavare : p’eur, va Doue, veza en em droï va ene-me ouz an heaul eus ho carantez ? Hac o velet boquejou an Dreindet, pe gant re ne deus c’huez ebet peguement-bennâc ma zint caer da velet, e lavare : allas ! evellen a c’hoare gant va santimanchou-me ; caer int da lavaret, hoguen ne broduont effet ebet.\nChetu ase, va Philotee, penaus e tenner songesonou mad hac aspirationou santel eus a guement tra en em bresant deomp er vuez mortel-mâ. Maleürus eo ar re pere a zistro ar grouadurien diouz o C’hroueur evit o zrei ouz ar pec’het. Eürus er c’hontrol eo ar re pere en em servich eus an traou crouet evit glorifia o C’hroueur, hac a implich ar vanite anezo da enori ar virionez. Certenamant, eme Sant Gregor a Nazianze, custum oun da raporti peb tra d’am profit spirituel. Santes Paula, hervez ma raport St. Jerom, a rea evelse un usaich mad eus a bep seurt rancontr oc’h en em servichout eus a bep tra evit sevel he chalon etrese Doue dre aspirationou ha songesonou santel.\nEn exerciç-mâ eus ar retret spirituel hac eus an oraæonou jaculator eo e consist ar poent bras eus an devotion. An exerciç~mâ a ell rapari an deffaut eus an oll oræsonou all, mæs an deffaut hac ar mancamant eus an exerciç-mâ n’ell casi jamæs beza raparet dre nep seurt moyen all ebet ; hep an exerciç-mâ ne ouffet quet ober ervat er vuez conremplatif, na ne ouffet nemet goual ober er vuez actif. Hepzàn ne deo ar repos nemet lesireguez, nac al labour, nemet ambaras ; ha rac-se ho suppliàn en ho profit d’en em rei d’an exerciç-mâ eus a greis ho calon hep jamæs dispartia diountàn.\nAdtapet diwar « https://br.wikisource.org/w/index.php?title=Eil_quevren_-_An_trizecvet_Chabistr&oldid=122906 »\nKemmoù diwezhañ degaset d'ar bajenn-mañ d'an 9 Eos 2018, da 10:14.


Máirtín Ó Cadhain (distaget /ˈmɑːrʲtʲiːɲ oː'kaiɲ/) (1906-1970) zo bet unan eus brasañ skrivagnerien al lennegezh iwerzhonek. Ganet e oa bet e Cnocán Glas, e-kichen An Spidéal e kontelezh Gaillimh. Ezel e oa eus an IRA (Arme Republikan Iwerzhon, ur strollad e-maez lezenn, o stourm gant armoù evit frankiz hag unvaniezh Iwerzhon), hag a-hed e vuhez e voe sokialour. Ur stourmer evit an iwerzhoneg e voe e vuhez-pad ivez, e-barzh Muintir na Gaeltachta hag en deus gounezet gouezelva Rath Cairn e 1935 hag e-barzh Cearta Sibhialta na Gaeltachta (Emsav ar gwirioù keodedel) diwezhatoc'h.\nKarc’haret e voe e kamp Currach e kontelezh Cill Dara a-hed an Eil brezel-bed (1940-1944), dre ma tamalled dezhañ bezañ un ezel eus an IRA. Eno e studias meur a yezh, evel ar rusianeg, ar c’hembraeg hag ar brezhoneg. Eno ivez e savas e romant brudetañ Cré na Cille (douar ar vered). Kelenn a reas iwerzhoneg da gantadoù a brizonidi all eus an IRA e-pad ar bloavezhioù-se. Pa oa en toull-bac’h ez embannas daou levr all ivez, Athnuachan ha Barbed Wire.\nDaoust ma n’en doa ket graet studioù uhel, e voe anvet da gelenner e skol-veur TCD (Trinity College, Dublin) evit kelenn iwerzhoneg eno, en abeg d’e anaoudegezh don eus ar yezh. Ó Cadhain zo bet unan eus mistri al lennegezh iwerzhonek en XXvet kantved, barrek war an holl rannyezhoù, war gouezeleg Bro-Skos, war an heniwerzhoneg hag ar c’hrenniwerzhoneg.\nCré na Cille, 1949 & 1965\nIdir Shúgradh agus Dáiríre, 1939 & 1975\nAn Braon Broghach (« ar banne teñval »), 1948 & 1991\nCois Caoláire, 1953 & 2004\nAn tSraith dhá Tógáil, 1970 & 1981\nAn tSraith ar Lár, 1967 & 1986\nÓ Cadhain i bhFeasta (pennadoù embannet er gelaouenn Feasta), 1990\nCaiscín (pennadoù embannet en Irish Times), 1998\nCaithfear Éisteacht (pennadoù embannet e Comhar), 1999\nAs an nGéibheann (« eus an toull-bac’h », eskemm lizhiri gant Tomás Bairéad, pa oa en toull-bac’h)\nAn Ghaeilge Bheo - Destined to Pass, 2002\nTroet en deus oberennoù diwar yezhoù all ivez :\ndiwar ar saozneg : Sally Kavanagh ("Saile Chaomhánach, nó na hUaigheanna Folmha") gant Charles Kickham pe A short suit ("Culaith Uireasach") gant Lynn Doyle\ndiwar ar c'hembraeg : Tynged yr Iaith ("Bás nó Beatha") gant Saunders Lewis\ndiwar ar galleg : La Rempailleuse gant Guy de Maupassant\ndiwar ar brezhoneg : danevelloù tennet eus Geotenn ar Werc'hez, gant skoazell G. Dourgwenn ha Gwion Hernot\nAdtapet diwar « https://br.wikipedia.org/w/index.php?title=Máirtín_Ó_Cadhain&oldid=1849800 »


Breton (br) : Template “ubiquity-debconf” : Bionic (18.04) : Translations : ubiquity package : Ubuntu\n(mod OEM, evit ar saverion nemetken)\nTranslated and reviewed by Alan on 2010-05-09\nPrientiñ ar c'hefluniadur mod OEM\nO prientiñ ar c'hefluniadur mod OEM...\nPrest eo evit ar c'hefluniadur mod OEM\nPa luskot er reizhiad nevez e viot gouest d'en em gennaskañ evel arveriad 'oem' gant ar ger-tremen ho poa diuzet a-raok ; gant an arveriad-mañ ez eus ar brientoù ardeiñ ivez dre ober gant 'sudo'. Neuze e viot gouest d'ober an holl zaskemmadurioù ouzhpenn a c'houlennot d'ar reizhiad.\nTranslated and reviewed by Alan on 2010-05-10\nUr wech ma 'z eo kefluniet ar reizhiad betek ma plij deoc'h, lañsit 'prientiñ-kefluniadur-oem'. Drezi e vo diverket gant ar reizhiad an arveriad padennek 'oem' ha goulennet e vo digant an arveriad diwezhel goulennoù liesseurt a-fet kefluniadur pa vo lusket en-dro.\nDilamadur ar pakadoù\nContributors to this translation: Alan, Arnaud, Colin Watson, Denis, Evan, Gwenael, Jérémy Le Floc'h.


Legumaj - Wikipedia\nLegumaj en douar\nAl legumaj (pe louzoù-kegin) zo plant a vez gounezet gant an dud evit bezañ debret, an hollad anezho pe ul lodenn anezho hepken. Legumaj a reer ivez eus al lodennoù-se, a c'hall bezañ bleuñv, delioù, korzennoù, gwrizioù, torzhelloù pe frouezh, gant ma ne vint ket dous. N'eo ket ur ger skiantel avat ha war dachenn ar boued e vez implijet kentoc'h eget war hini ar plant. A-wechoù e lakaer ivez an togoù-touseg hag ar bezhin en o zouez, dre ma vezont debret ivez.\nE-touez ar plant a vez debret o delioù e c'haller menegiñ al letuz ; e-mesk ar re a vez debret o c'horzennoù emañ an asperjez ; ar c'harotez zo gwrizioù, ar c'haol-fleur zo bleunioù. E-touez ar frouezh a vez implijet da legumaj e c'haller menegiñ an tomatez hag e-mesk ar re a vez debret o greun emañ ar piz pe ar maiz.\nUn nebeud legumajoù[kemmañ | kemmañ ar vammenn]\n(en) National Center for Home Food Preservation - Canning Vegetables\n(en) Giant Vegetable Web Directory\nUr marc'had e Frankfurt\nPoltred gant legumaj, gant Giuseppe Arcimboldo\nAdtapet diwar « https://br.wikipedia.org/w/index.php?title=Legumaj&oldid=1609485 »\nKemmoù diwezhañ degaset d'ar bajenn-mañ d'an 4 Gen 2015, da 13:21.


Buhez ar Sent/1912/Jourdan ar Sax - Wikimammenn\nBuhez ar Sent/1912/Jourdan ar Sax\n◄ Raymond Pennafort Jourdan ar Sax Onezim ►\nPempzekvet devez a viz C’houevrer\nJourdan Ebernstein a c’hanas en Bocherg, er Westphali, er bla 1190. E dud, uhel dre o hano ha dister dre o danve, a reas e skola en Alamagn, da gentan, hag hen c’hasas goude da beur-ober e studi da Bariz. Skolaer yaouank en eur gêr vras, Jourdan a ouveas tremen e amzer, hep stagan e galon ouz netra goest da goll d’ezan e zantelez. Striz meurbed e oa an urz gantan, zoken. E c’hiz oa mont bemde d’an iliz, kenkoulz evit an ofis-noz ’vel evit an ofis-de. E c’hiz oa ive rei aluzen da gement paour a astenne d’ezan e zorn da c’houlenn eun dra bennak, en han’ Doue.\nEun nozvez ma oa o vont d’ar pellgent, e kavas eun den war e hent a c’houlennas digantan eun draïg bennak. Ar skolaer yaouank, gant aon da vezan re zivezat, an evoa gwisket e zilhad d’ar red, ha ne oa ket digouezet gantan kemer e yalc’h. Ne oa gwenneg ebet eta warnezan. Mes ne oe ket nec’hetoc’h evit kelou ze. Tennan reas diwar-dro e gorf e c’houriz saei, brodet gant neud arc’hant, ha rei a reas anezan d’ar paour kez. En em gavet en iliz an Itron-Varia, ec’h eas da zaoulinan dirak kroaz ôter an Anaon. Dal ma savas e zaoulagad, e chomas sebezet o welet e c’houriz endro da ziouc’hroazel ar C’hrist, ha daoulagad Jezuz o paran warnan gant teneredigez.\nAketus e veze da welet e venec’h aliesan m’halle ; prezek a re ar c’hoareiz, gwech en Pariz, gwech en Bologn, kêriou bras an deskadurez, en amzer-ze. Ar bôtred yaouank a heuilhe skoliou-meur ar c’hêriou-ze a zirede niverus e harz e gador. Ober a reas d’eze kalz a vad, ha bepred unan bennak en o zouez, da fin pep koareiz, a c’houlenne digemer en e Urz.\nTrei a rê e venec’h war ar studi ha war ar beden, hag alies e lavare d’eze : « Evit magan bue ar c’horf, eo red dibri hag evan ; evit magan bue an ene, eo ken red-all pedi ha studian ar Skritur-Zantel. »\nKement hini a deuje d’e gaout an ije e c’houlenn. Eun devez, eun den, nebeut a zeskadurez d’ezan, a deuas davetan :\n— Otrou, daoust hag e talv kement hon fater d’imp-ni, tudigou kez, ha ne ouzomp ket petra lavaromp, hag hoc’h hini c’houi, etrezoc’h, beleien, hag a oar latin ?\n— Keit e talv, eme Jourdan ; henvel eo ouz eur men presius a vir e dalvoudegez, en dorn eun den ha ne oar ket hen anaout.\nJourdan, êt da welet an Douar-Santel hag ar venec’h an evoa eno, a oe beuzet lestr hag all, pa oa o tizrei d’ar gêr, d’ar 15 a viz c’houevrer 1237.\nLeon XII, d’an 10 a viz maë 1826, an eus roët ôtre da Urz sant Dominik d’ober e ouel, da genver de e c’hinivilez en nenv.\nI. — Ma vije laket yez pep bro da zervijout evit ofisou an Iliz, e savje buhan awalc’h kemm etre kelennadurez eun eskopti, en eun amzer, hag ar gelennadurez-ze en eun amzer all ; rak ar geriou, darn aneze, a zo diês anaout o zalvoudegez ; hag eur gir, hag a lavaro kement-man d’eun den, a lavaro muioc’h pe nebeutoc’h d’eun all. Eur ger hag a lavar kement-man breman, a-benn kant vla aman, hag arôk marteze, e vezo kresket pe verraet e c’halloud. Evelse c’hoarve gant kement yez beo a zo, gant kement yez hag a ve komzet etouez an dud ; mes kement-se ne c’hoarve ket gant eur yez maro, evel al latin. Ar yez-ze, pobl ebet ken war an douar ne gomz anezan ; e c’heriou eta o deus eun dalvoudegez ha n’o deus nemet unan. Dre al latin, kelennadurez an Iliz, o vont a-dreuz ar c’hantvejou hag a-dreuz ar broiou, ne deuio chenchamant ebet enni : ar pez a greder dec’h, a greder hirie hag a vo kredet varc’hoaz. Gant al latin, unvaniez ar greden n’eus danjer ebet eviti.\nII. — Ma vije kanet ofisou an Iliz en kement yez dishenvel a zo war an douar, ar gristenien a vije diês d’eze heuilh an ofisou mac’h afent en diavêz-bro ; elec’h breman, e c’haller ober tro ar bed, klevet an oferen en mil eskopti dishenvel, ha kanan enne gant al levr a zervich da bep-hini en e barouz. N’eus forz pegen pell e ver diouz ar gêr, p’en em gaver en iliz, e kreder bezan er gêr. Al latin a lak unvaniez ar beden hag ar greden, etre kristenien ar bed holl.\nAdtapet diwar « https://br.wikisource.org/w/index.php?title=Buhez_ar_Sent/1912/Jourdan_ar_Sax&oldid=36315 »\nKemmoù diwezhañ degaset d'ar bajenn-mañ d'an 11 Mez 2012, da 14:39.


With The Beatles eo eil albom ar strollad The Beatles, bet embannet gant an ti-embann-pladennoù Parlophone d’an 22 a viz Du 1963 e Breizh-Veur, eizh miz war-lerc'h embannadur Please Please Me.\nGolo an albom\nSeizh miz diwezhatoc'h e voe embannet an trede albom, A Hard Day's Night e ditl.\nPevarzek kanaouenn (33 munutenn o fadelezh en holl) a ya d’ober an albom :\nIt Won't Be Long 2:13\nAll I've Got To Do 2:03\nAll My Loving 2:06\nDon't Bother Me 2:28 (savet ha kanet gant George Harrison)\nTill There Was You (gant Meredith Wilson) 2:13\nPlease Mister Postman (gant Georgia Dobbins, William Garrett, Freddie Gorman, Brian Holland ha Robert Bateman, kanet gant The Marvelettes) 2:34\nRoll Over Beethoven (gant Chuck Berry) 2:45\nHold Me Tight 2:32\nYou've Really Got A Hold On Me (gant Smokey Robinson, kanet gant The Miracles) 3:01\nI Wanna Be Your Man 2:00\n(There's A) Devil In Her Heart (gant Richard Drapkin) 2:25\nNot A Second Time 2:07\nMoney (That's What I Want) (gant Berry Gordy ha Janie Bradford, kanet gant Barrett Strong) 2:50\nEizh kanaouenn nevez a oa bet enrollet, an hini gentañ bet savet gant George Harrison - Don't Bother Me - en o zouesk. C'hwec'h all, tonioù kozh ar Motown an darn vrasañ anezho, a yae d'o c'hlokaat. Nav anezho a oa bet adkemeret da geñver embannadur an albom Meet The Beatles! er Stadoù-Unanet d'an 20 a viz Genver 1964.\nTennet e oa bet luc'hskeudenn du ha gwenn ar golo gant Robert Freeman er Palace Court Hotel e Bournemouth d'an 22 a viz Eost 1963.\nUr c'houlzad brudañ hep e bar a voe aozet o lakaat 500 000 a dud sot gant ar strollad breizhveuriat da brenañ o albom a-raok mar bije bet embannet ! 500 000 skouerenn all a oa bet gwerzhet a-benn miz Gwengolo 1965. E-pad ur sizhunvezh warn-ugent diouzh renk e oa chomet an albom e penn-kentañ ar gwerzhioù e Breizh-Veur, da lâret eo hogos ur bloavezh en e bezh ma vez kemeret e kont pevar mizvezh berzh an albom Please Please Me...\nAdtapet diwar « https://br.wikipedia.org/w/index.php?title=With_The_Beatles&oldid=1669782 »\nDernière modification le 29 Her 2015, à 08:07\nKemmoù diwezhañ degaset d'ar bajenn-mañ d'an 29 Her 2015, da 08:07.


Istor Breiz, 1893/Rann 29 - Wikimammenn\nIstor Breiz, 1893/Rann 29\nJ.-A. Lefournier, 1893 (p. 541-605)\n◄ Ar brezel atao ; ar veleien vad hag ar veleien touerien. Ar c’henta lazerez tud e Breiz ; an aotrou’n eskob Sant-Luc o tifen he Feiz en or vervel. Kenta respount euz an dud vad ; maro ar Roue ; an aotrou Legris-Duval, bœlek ganed e Landerne ; ar re C’hlaz. ►\nNAVED NOSVEZ VARNUGENT\nAllaz ! er bed-ma zo kaon, ha daëlou, ha glac’har\nKoz ha jaouank zoug ho c’hroaz var lein menez Kalvar !\nMeur a Francizien evit ar Feiz a varvo,\nDre urz Robespierre ho c‘hoad holl a skuillo.\nAn oll draou em euz kountet deoc’h, ne oa nemet c’hoari e kichen ar pez a zigouezaz goude.\nEun offeren sacrilaich oe lavaret e Paris, var an dachen lavaret e gallek Champ-de-Mars. Nao c’hant den euz a Vreiz oa eet d’ar maniel gouel-ze.\nPa dremenjont dindan prenestou ar palez, ar roue a c’halvaz ho c’habiten evit lavarout dezan : « Laouen oun da velout aman tud euz a Vreiz, tud a galoun vad. » Ar roue ker ne ouie ket pe seurt Bretonet oa ar re-ze.\nTerri a rejont en eur zont euz a Baris da Gemper, beziou ar re varo e Kemperle ; ravaji a rejont iliz kathedral Sant-Kaorintin, ha terri a rejont var tiez an tuchentil ar merkou euz ho renk. An aotrou’n eskop a viraz outo da gana an Te Deum er gathedral. An dud-ze a gasse ganto ar baniel trikolor, pe a dri-liou, a remplaças a neuze ar pavillon guen.\nNeuze oe goulennet ar sermant digant an aotrou’n eskop Sant-Luk, dre lezen ar 17 ebreul 1790 evel m’am euz lavaret deoc’h diaraok ; heman, klan braz gant ar chagrin, a gavaz koulskoude nerz avoalc’h evit refus senti euz al lezen-ze.\nAn aotrounet Bernetz ha Mauduit a skrivaz d’an oll veleyen d’ho c’houraichi da refus ar sermant. Ugent bœlek hebken a vankaz d’ho dever en eskopti Guenet, seitek hebken en eskopti Leon. Kant pemp ho tregont eskop a refusaz ar sermant, ha ganto kant mil bœlek.\nDioc’h-tu goude maro an eskop, an touerien hag an dud fall, o lavaret ne oa ket ezom da senti ouz hon Tad-Santel ar Pab, en em zastumaz en iliz Sant-Kaorintin evit ober eun eskop hervez ho c’hiz. Neuze eo oa lakeet Expilly da eskop e Kemper.\nE Naonet oa lakeet da eskop Jean Minée, e lec’h an aotrou Laurentie, an eskop mad.\nE Roazon, Ar C’hoz, euz a Blounevez-Porzay, e lec’h an aotrou’n eskop Jirak.\nE Guenet, Masle e lec’h an aotrou Amelot.\nAn aotrou La Marche, eskop euz a Leon, a oa ker karet, ma choumaz e peoc’h e Kastel-Paol goude ma oa kasset kuit an eskibien all euz ho eskopti. Koulskoude an dud fall a glaske chasseal ive an aotrou-man, hag evit-ze oa goulennet tud euz a Vontroulez ; mæz re Vontroulez a refusaz mont a-enep ho eskop. Da oe mont da glask tud da Vrest evit kement-ze. Hogen re zivead e oant ; an aotrounet Kermenguy o doa allet savetei an eskop kouraichuz, hag hen en em dennaz e Bro-Saoz. Marvet eo en harlu ; he relegou zo bet digasset en dro e Kastel etouez ar re hen garie kement. Tremenet en deuz he nosvez diveza e Breiz e maner ar Gernevez.\nPa rankaz an aotrou’n Eskop Treguer kuitaat ker-ben he eskopty, kemerout a reaz gantan he vevel, den kalounek, an aotrou Taupin ; an aotrou Roquefeuille hag an aotrou Boisriou a roaz an dorn dezan d’en em savetei. Var dro unek heur, noz tenval meurbet, eskop diveza Landreger, an aotrou Le Mintier Sant-Andre, a guiteaz douar he eskopty, ha Breiz-Izel da vont da enezen Jersey a zo d’ar Saozon. Marvet eo evel an aotrou de la Marche hep beza gellet distrei d’he eskopty. Relegou an aotrou Le Mintier a zo bet digasset euz a Vro-Saoz da Landreger an urz an aotrou’n eskop David, eskop Sant-Briek ; neuze oe gret eur gouel kaër meurbet.\nAn hini en deuz respountet dezan he oferen diveza, zo nevez maro ; ouspen kant bloaz e devoe ; he hano oa Fanch Kerroux hag en deuz bet ar groaz sant Gregor digant hon Tad santel Pi IX evit enori he vuhez hir, stard meurbet er Feiz hag en oberou mad.\nEun nebeut goude ma oa eet kuit an aotrou’n eskop, ar republikanet a fellaz dezo saotri an Iliz kathedral. Eur vanden tud iaouank dizoue, avel an ifern en ho c’halon, a zeuaz en iliz, dont a reaz en ho fen mont da lavaret an oferen. Mont a rejont var eeun d’ar segreteri ; eno, en eur glask an traou da oferenna e kafchont eun arched. Ma, a lavaraz unan, greomp eun anterramant, œssoc’h kalze vezo deomp ; guelloc’h e gouezimp hor micher ; ni ouezo mad kana dre ar ruiou : Requiescant in pace. Ia, mad a leverez, eme ar re all, guelloc’h eo deomp ober eun enterramand.\nAn arched oa lammet he c’holo divarnan, hag unan anezho a oe lakeat da azeza ebarz. C’houerc’h pe eiz a viskaz dillajou oferen ar veleien, ha ker buhan an arched a ieaz er meaz euz an iliz douget gant pevar all. Peger braz sakrilaich !! Ar prenestou, an doriou a zerret dre ma ho c’hlevet e tont. A ben eur pennad, e skuischont hag e lakejont an arched var an douar. Krial a rejont var an hini a oa ebarz ; kaër e oa krial, heman na zave ket ; unan a grogaz en he zourn evit her sikour da zevel… Mœz, siaouaz ! maro oa evit mad… Hag an arched kemeret en dro genta, evit ober eur fars, a deuaz, en eil gueich da veza eun arched a zevri, rag antronoz ar republikan a oe sebeliet en arched-ze.\nAraok kuitaat he eskopty, an aotrou Kourtois de Pressigny a fellaz dezan lavaret eur veich c’hoaz an offeren santel en he vro karet. Kuzet oe e ty an aotrou Robert Lamennais. Piou a servicho an oferen ? — Me, a respontaz Ian-Vari, bugel nao bloaz, — Gouzout a ret-ta servicha an offeren, va faotrik ? a c’houlennaz an eskop mad. — Ia, aotrou’n eskop. — Ha gout a ret mad ive ho katekiz ? — Ia, aotrou’n eskop : pen-da-ben ! — Silaou mad, Ian vihan, eme an aotrou’n eskop, kuitaat a ran ar vro, ha na vouezan mar gellin dont en dro. Ped mad an aotrou Doue, hag e rin did, varc’hoaz vintin, araok ma offeren, ar gonfirmation, rag te t’o ezom braz euz sikour ar Speret-Santel epad amzeriou ken trist. Hag evit guir, antronoz vintin ar paotr bihan Jean-Marie de Lamennais a recevaz sakramant ar binijen, sakramant an aoter hag ar gonfirmation. En amzer-ze e oa ret hasta-fo. Goude an offeren, an eskop a reaz e pourchass evit mont en harlu ; klasket e oe Ian-Vari bihan, dont a reaz, euz vaz gantan var he skoaz — e beg ar vaz eur pakadik dillad. — E pelec’h mout e vond evel-ze, a c’houlennaz he vam ? — Mont a ran gant an aotrou’n eskop, mont a ra etouez ar brotestanted, na gavo den da zervicha dezan he offeren, he servicha e rin dezan. An aotrou’n eskop, he zaoulagad leun a zaëlou, a respontaz d’ar bugel mad-ze : — Trugarekaat a ran ac’hanout, koulskoude, red eo did chom gant da dud. Ar bugel a zirollaz da vouela : — Aotrou’n escop, emezan, me vo da genta ho kurist bihan ha oude c’hui graio ac’hanoun hor avieler. An eskop er briataz ; chom e Frans, red eo did deski al latin, ha ma teuan biken en dro, en toui a ran did me raio ac’hanoud bœlek. Doue a bermettaz ma nem gavsont assamblez eur veich c’hoaz en iliz ar missionou e Paris ha Jan-Vari oe gret abostoler gant an eskop a zalc’haz mad d’he c’her. Ian-Vari de Lamennais a renaz eur vuhez santel meurbet. Anavezet e doa he eskop dre he vouez. E Lokornan-Leon, re Vrest, ar re voassa er Finistère a gassaz soudardet da lakaat da berson touer Jeandrot, bet priol ar venec’h e Sant-Vaze. An aotrou Poullaouek, ar bœlek mad, fidel da Zoue, e oe paouez aichui he offeren ; goapeet e oe en or zont euz an iliz gant ar soudardet, ha kalz tud euz a Vrest deuet da velet ar pez a erruje. An aotrou Poullaouek a zalc’haz koulskoude da rei ar sakramanchou ken en he barrez, ken er barreziou tro var dro. Mœz o veza klevet e teuche soudardet d’he brizounia, mont a reaz dre noz, d’en em guzet e ty person Larret. Ar soudardet nec’het da veza manket var ho zaol, a gassont ganto da gastel Brest person Larret hag an aotrounet Goachez, Liles, Kariou, kureet er barreziou divar dro. An aotrou Poullaouek a hellaz erfin mont e Bro-Zaoz goude beza bet aveichou hep lojeiz, na digemer ebet, nemet er parkeier pe er c’hoajou.\nAr veleyen o doa touet, oa galvet gant ar bobl touerien : lakeet e oant da bersonet er parreziou e plaç ar veleyen vad. Ar reman ne oant ket c’hoaz kasset kuit euz ar vro, a choume er chapeliou, leun euz ar bobl fidel ; hag an iliz parrez, e lec’h mar offerenne ar bœlek touer, oa dilezet, E Kemper, Expilly a renkaz lezel ar veleyen vad da rei ar pask d’ar bobl ; rag den na dostee euz koession an touerien. E Kastel-Paol, pa ree ar bœlek touer procession ar Sakramant, n’en doa den d’he heul nemet ar c’hloc’her hag ar garde nationale. Pa oant deuet en iliz Kreizker, ar relijiuset a dennaz ar Sakramant adorabl euz an tabernakl evit na vije ket profanet dre bresanç sabrilaich ar bœlek touer. Eur skolaer a lavaraz, o sellout euz ar procession iskiz-ze : « Doue ar bœlek touer zo an diaoul gant he lost. » Lakeet oe er prizoun evit an dra-ze. Pa zeuaz ar bœlek touer e parrez Pluneret, e kichen Santez-Anna Venet, eun den divar ar meaz, gant he vleo hir hag he c’hiz vrezonek, a lavaraz fraez dirag an oll : « Na c’houlennan ket pea muioc’h a zroajou, na kaout euz feiz nevez, na kaout beleyen touerien ; va ene zo d’ar Pab da c’houarn ha va c’horf d’ar roue. » Ar bœlek touer a renkaz kuitaat ar barrez-ze.\nPa oa goulennet ar sermant pe al le schismatik diouz person Plougerne, neuze an aotrou Poulpiquet, bet, goude ar revolution, eskop a Gemper, dont a reaz d’an ty-kear gant he veleyen hag a lavaraz : goude beza pedet an Aotrou Doue ha gret mad hon sonch, ne ket possubl deomp e koustians ober al le. Ni zo prest, a lavaraz an aotrou Poulpiquet, da sakrifia pep tra evit chom fidel da Zoue. Prest oump da zilezel deoc’h-tu hor madou, hon danvez, hon tretamant memez, mœz na zilezimp morse hor relijion. N’hellomp ket senti d’ho lezennou nevez ; ar gristenien, en amzer genta euz an iliz, a zo bet aliez ive oblijet da refus senti euz lezennou an impalaerien payen.\nNeuze a roaz d’ar mær, Iann Abjean, he resolution dre skrid sinet gantan hag an aotrounet Bothorel, Roudaut, Balkon ha Bleuven, kureed, ha gant an aotrounet Appamon ha Goff, beleyen e Plougerne.\nAr c’henta gueich ma zeuaz ar bœlek touer pe sermantet e Plougerne, a renkaz kuitaat ar barrez ker buhan. Neuze district Lesneven a ordrenaz d’ar barrossianiz choaz eur person. Hen ober a rejont e chapel Intron-Varia-an-Traon ; oll nemet unan e roont ho moueziou d’an aotrou Poulpiket.\nAr re genta euz a Blougerne oa neuze lakeet er prizoun, hag an aotrou Poulpiket a renkaz en em denna e Bro-Saoz.\nPaotret distrikt Lesneven a zeuaz da zigass Ar Gall da berson da barrez Plougerne. Ne zeuaz den d’he offeren. N’em den a reaz kuit, hag eun neubeut goude a zeuaz en dro gant c’huerc’h kant soudard ha pevar ganol. Rag ar bersonet nevez-ze a glaske lakaat an dud da zont d’ho offeren dre nerz, a veichou e kassent tud armet d’ho c’herc’hat en ho zyes.\nAr Gall oa bet e leveront eun heur hed-a-hed er segreteri, he zillad offerenna var he gein, o c’hedal tud da zont d’he offeren. Den na deuaz er meaz euz he dy ; ne oue ket soken kavet eur bugel da respount an offeren. Kaër oa sini ar c’hloc’h da c’hervel an dud, den na zeuaz var dro. Skuiz o c’hedal, ar persoun intru a lezaz an offeren a gostez, mont a reaz d’an ty-kear evit lakaat var baper oa hen guir bersoun Plougerne. Ker goullo oa an ty-kear evel an iliz ; ne oe eur pen kristen ennan. Ar zul goude e tigouezaz e Plougerne pevar c’hant soudard, gant eur ganol vraz. Tud Plougerne na reaz muioc’h a van. An oll en em gleve mad er barrez-ze. Ar pez a zo bet kaoz m’az euz bet kement a drubuil e kals a barreziou, eo ma kavet eno tud hag a iea a du gant an dispac’herien ; tud hag a felle dezho en em binvidikaat divar goust an nesa, ha divar goust an ilizou, pe en em venji dre gassoni ha dre zisprij a enep ar religion, E Plougerne, a drugare Doue, ne oe kavet den ebet evel-ze. Paour ha pinvidik eno en em glevet oll, hag en em garent er guel a Zoue. Dre gement-man e velit e oa feiz, ha feiz doun ha stard e kalon Plougerneiz. An oll a jome sioul e Plougerne, abalamour ma c’houient oa kuzet mad ho beleyen en ho zouez, ha ma chomchent ganto keit ha ma viche ezom. Meur a vennek a goustaz da Blougerneiz bevans ha lojeiz ar zoudardet ; mœz derc’hel a rejont ganto ho beleyen mad.\nAbalamour d’ar pez a lavaran deoc’h, den-ta na finvaz e parrez Plougerne. Evelato ar zoudardet hag ho fersoun intru Le Gall, kure Plounevez, a jomaz eno pevar miz pen da ben. Bep sul ha bemdez zoken er penn kenta, ar persoun intru a zone he gloc’h evit kemen d’an oll edo o vont da lavaret he offeren. Den na deue var he dro, na da zul na da bemdez. Skuiz o velet e varve tud, ho lakeat d’an douar, hag e c’hane bugale hep ma teue den d’her c’hlask, enouet o lavaret he offeren heb den oc’h er selaoui, ar persoun intru a ieaz kuit eur vintinvez. Tri dervez goude, ar soudarded a ieaz ive en ho hent ; ha den goude-ze ne deuaz da ober nec’h da baotred Plougerne.\nEr miz genver 1791, eur bœlek euz a Vonkontour, an aotrou Klec’h, oa goal gasset gant eur vanden tud iaouank, her goloaz a fank hag a lagen ; goude-ze oa taolet ganto var an douar ha brevet eno a daoliou treid, rak refus a ree atao ober ar sermant schismatik. Ar bœlek santel-ze a varvaz uneg devez goude, heb ober klem ebet, na diskulia he vourrevien. Ar bœlek-ze oe an hini kenta merzeriet e Breiz evit ar feiz.\nE tu Lamball, an tadou Mesle ha Paskal, ha kals a venec’h all euz abaty Sant-Aubin, a oa fuzillet en ho gueliou gant eur vanden dud iaouank euz a ger, a dorraz an traou en ty, hag a gemeraz al listri sakr, ar guiskamanchou aoter.\nAn abaty-ze oa bet savet gant Olier kondt Penthièvre ; eno evel en oll gouenchou ar pec’her paour a zeue da soulaji beac’h he goustians ha receo gant an absolven peoc’h d’he galon. Aluzennou braz vije roët d’ar beaurien hag an dra-ze a rea da gridi d’ar republikanet e kavchent aour er gouent. Digoueza rejont-ta d’an abaty var dro hanter-noz. Mœstr ar soudardet a reaz tro ar gouent hag en or tont en dro a lavaraz dezho : neuz den var dro el leandi, na den all pelloc’h. Brevet oe an doriou, hag ar venec’h hanter-dihunet, oant lazet en ho gueleou memez, a daoliou fuzil. Pegen euzuz oa lazerez an oll tud santel-ze, heb difen ebet ! Lod oe bruzunet dezo ho empenn, a daoliou fuzil, lod kouezet euz ho guele, toullet ho c’horf gant ar boulejou a ruille en ho goad. Lazet oe kement manac’h oa el leandi nemet eur manac’h iaouank a lavarer. Eur paourkez manac’h e kreiz he vrud oe kavet c’hoaz beo en eul leac’h euz an ty ; ne doa ket allet mont da guzet, rag torret oa he ziou c’har ; eur paotrik iaouank hen treuzaz gant eun taol baionettez ken doun ha en didruez ma her stagaz ouz an nor… Poënt oa d’ar republikanet en em venji, rag n’ho doa kavet nag aour nag arc’hant er gouent ; hag evit kaout kement-se o doa grœt kement a dorfejou ! kemerout a rejont koulskoude ar vesseliou sakr. An dra-ze na viro ket ma lavaro atao an dud sod, hag an dud fall ez euz pinvidigez er gouenchou, hag ar pobl a gredo. Ar manac’h iaouank-flamm savetet, a jome er pen pella euz an abaty, lammout a reaz euz an ty hag en em guzaz er c’hoat. Lavaret a rer a jome he unan en abaty hag en eun nosvez bar-arne, a zigemeraz unan euz ar re ho doa lazet menec’h Sant-Aubin gueich-all, hag a glaske neuze disklao : ar manac’h a anavezaz mad montr an Tad Abbat e daouarn ar muntrer-ze deuet da veza koz. N’oa ken horolaj er gouent nemet ar montr-ze ha peb manac’h a renke mont da zellet outan da c’houzout an heur. N’oa ket-ta diez dezan en anaout.\nAl leanezet karget euz an hospitaliou ha da gemerout sourci euz an dud klan oa lezet e peoc’h er mare kenta ouz ar revolution ; mœz erfin arraich an dud fall a gouezaz ive varnezo. E Sant-Herblon, en eskopti Naonet, oa lakeet e prison en ho guent ar Sœurezet guen, galvet e gallek Filles du Saint-Esprit ; mœz eun neubeut goude, sœur Katherine Juhel ha sœur Martha oa klasket evit dont da bansi an dud gouliet en emgann Sant-Florent, etre paotret ar Vendee hag ar republikanet.\nCetu ar pez a skrivaz republikanet Sant-Briek divar ben ar Sœurezet guen an 2 a viz guenver 1793 :\n« Ret eo kass kuit euz ho zy merc’het Plerin, rag dougen a reont eur guiskamant difennet gant lezennou ar Republik, kemer a reont hano merc’het ar Speret-Santel, hag a roont d’an dud divar ar meaz kuzuliou na hellomp ket lezel da rei. Evel-ze da ben tri devez ar broculor a rank goloï kouent Plerin a zo vammen ar Sœuret-ze, ha peb sœurez a renko mont en dro etouëz he zud. »\nAr citoian Raffray oa karget da ober ar gevridi fall-ze. Leanezet vad Plerin o doa klevet ar vrud-ze, glac’haret ha nec’het braz e oant. Koulskoude chom a reent en ho gouent da c’hortoz.\nAr re oa neuze er gouent o deuz kontet ar pez oa choarvezet ganto. Eun abardaëz, var dro an noz, klevet oe son ar c’hloc’h hijet goal krenv ; digoret oe ar prenestr bihan zo kreiz dor ar c’houenchou : Benedicamus Domino, eme ar sœurez. Ne oa ket respontet dezi : Deo gratias, mœs eun den a lavaraz a vouez izel da sœur Elisabeth : neubeut a gaoz, ha bezit var evez ! hag ez eaz kuit buhan. Teir gueich deoc’h-tu a erruaz kement-ze. Martreze aberz eun den hag e ouie sonjou ar republikanet-all falloc’h evintan. Dont a reaz d′ar sœurezet ar mare da heulia ar c’huzul mad-ze. An iliz parrez oa sarret pell a oa, merc’het ar Speret-Santel o doa c’hoaz an eur-vad da gaout en ho chapell an hostiou sakr hag aveichou o doant an offeren, ar veleyen oant neuze ker goalgasset, ma na hellent mui offerennat nemet dre guz ; adori a reent sioul en ho santual-vihan Doue er Sakramant ra vezo meulet.\nTrouz braz zo klevet eun devez eharz ar gouent, sœur Elisabeth zo glac’haret o klevout ar prœpoziou-ma : Citoianez, digor deomp an or ; senti ra buhan ; anavezout a ra neuze ar republikanet. Goulen a reont ar Superiorez. Ar sœur a teu sonj dezi neuze, euz an ali en deuz bet e kuz ; goude beza lakeet an dud fall-ze en eur zall, redek a ra d’ar chapell, kemerout a ra vessel-sakr an hostiou ; hag a ia da lavar d’ar Superiores mont hasta-fo da gaout al republikanet ; mœz na lavar dezi ger ebet euz an tenzor zo ganti, hag e ia d’he guzat. Sœur Katel Briand, ar Superiorez, a ia da gaout ar citoianed. Deomp d’ar chapel e maint-hi ; ar sœurez a ia var ho lerc’h en eur grena, aoun en deuz e rafent eur sakrilaich. An tabernakl a zo digor ! o tra souezuz ! Vessel-sakr an hostiou konsakret ne ma mui eno. Sœur Briand na voar ket e pelec’h ema. Ar republikanet en em denzont kuit. Goude-ze al leanezet a ieaz var ho daoulin gant sœur Elisabeth, evit adori a greiz kalon, Jesus er Sakramant ra vezo meulet, kuzet en eul lec’h distro euz ar gouent.\nHa moyen a vo da zerc’hel c’hoaz er gouent sakramant an aoter ? Goulennet oa kuzul euz eur bœlek kuzet tro-var-dro. Evel ma ree gueich-all ar gristenien nevez, emezan, ar Superiorez hag he leanezet a dlee komunia gant an oll hostiou-sakr. Al leanezet neuze, souezet ha leun a zoujans evit ar Sakramant, a zigemeraz an oll hostiou konsakret. Ho c’halon oe an Tabernakl hag al lec’h a repos evit an Doue-ze kasset kuit euz he ilizou gant an dud a lavare c’hoaz dezan evel gueich-all tud Bethleem : neuz ket a lec’h evidoc’h aman. Non erat locus !!!…\nE Kastel-Paol, ar Sœurezet guen oa prizouniet ive ; hag eun neubeut goude-ze oa goulennet ar superiorez Christina Potier evit kemer sourci euz an dud klan. Hi a respontaz na zeuje morse e meaz euz ar prizoun nemet rentet e vije dezi he Sœurezet, he gouent, hag al liberte. Ret oe ober evel ma c’houlenne, rag na ouie ket ar citoianet petra d’ober euz ho zud klan.\nE Kemper, sœur Marie-Claude ha sœur Eulalie o deuz rentet kals servichou mad d’an dud prizouniet er ger-ze. Guisket evel merc’het Kemper e teuent, heb beza anaveret evit leanezet, beteg ar re oa kondaonet d’ar maro evit ho c’honsoli ; hag o deuz lakeet an dud kez-ze da gaout ar bonheur da receo ar sakramanchou. Digass a reent d’ann oll brizounerien ar vagadurez hag an dillat o doa klasket evito. Ho memor zo binniget c’hoaz er ger-ze,\nEr miz even, an eil bloavez euz ar revolution, ar roue, o velout ne oa mui mæstr var netra, goude beza guelet laza he c’hoardou, insulti ar rouanez, a glaskaz kuitaat ar rouantelez evit mont beteg he vreudeur o doa eun arme en tu all d’ar vro. Dre valheur, ar roue oe anavezet er ger hanvet Montmedy, ha dalc’het strissoch er prizoun e Paris.\nEur merzer a felle da Zoue kaout ; ne oa ket aichuet ar muntrou euz an amzer-se ; ret oa d’ar guella roue zo bet morse, skuilla he voad var ar chaffaut. Ar bersekution a zeuaz rustoc’h eget biskoaz ; ha lakeet vije er prizoun an duchentil hag ar veleyen.\nEr Morbihan, e kastel Pre-Klos, oa paket an aotrou La Ruee gant he dri vab, pemp mevel ha pemp paysant, ha kasset oant d’ar prizoun gant an aotrounet Daleyrak, Katelan, Lokmaria, an aotrou Kersaozon, bœlek, ha kals re all. An aotrou Sant-Luk, breur da eskop Kemper, oe prizouniet en he gastel euz ar Bot, e Kerne, gant he c’hreg, he verc’h leanez hag eur bœlek. An introun Sant-Luk a lavaraz neuze d’he bugale : Rentit graçou da Zoue, o pebez bonheur, pebez joa da soufr evit Jesus-Christ !\nAn aotrou Tredern hag he famill oe kasset, euz he vaner Koetigrac’h e kichen Kastellin, d’ar prizoun e Kemper, frealzet oe en he boaniou gant he verc’h Hyacintha, plac’h iaouank a c’huezek vloaz ; houman a reaz an hent var droad da heul ar c’har a zouge he zad hag he mam d’ar prizoun, en eur gouraichi anezo dre he levenez hag he resination admirabl da volontez Doue. Tud iaouank euz an amzer-man, ra viro Doue e velfac’h ho tud ive chasseet euz ho zyez ha lakeet er prizoun ! Mæz ma errufe an dra-ze, plijet gantan rei deoc’hu ar c’hraç da imita an dud iaouank euz amzer ar revolution o deuz bet ho zud persekutet.\nRoet oe urz d’ar relijiuset ha d’al leanezet da zont e meaz euz ho c’houenchou ; d’ar 15 a viz genver 1793 oa lakeet ar Sœurezet guen er meaz euz ho zy principal e Plerin en despet dezo hag en despet da gonseil an ty ker. Madou an Iliz oa guerzet, hag an arc’hant dispignet gant ar muntrerien a c’houarne neuze ar Frans. Unek ha tri ugent bœlek oa lakeet er prizoun e tour Brest. Ar roue Louis XVI a reaz kement dre he bedennou (rag na helle mui kommandi) ma oa dilivret evit eun neubeut amzer ar veleyen dalc’het e kastel Brest. An aotrou La Marche, ho eskop, en doa proposet en em renta prizouner en ho flaç. E Braspartz, e Plouguen hag e Ploumoger oe kasset kuit ar veleyen touer evit kaout ar re vad. Kasset oe soudardet er parreziou-ze, mœz ne oant ket guelloc’h evit-ze.\nD’ar 16 guengolo 1792, Bernard iaouank euz a Vrest a zeuaz gant eur vanden soudardet e Ploudalmezeau. Ar zul a oa ; tud a villierou oa en iliz hag er vered var dro. Bernard a dreuz ar baysantet, antreal a ra en diabarz an iliz, hag en despet d’an aotrou mer Barbier gant he gouriz a dri-liou, e sklap er meaz euz an iliz daou euz an dri vœlek oa dioc’h an aoter. An drede a hellaz tec’hout. Evel-ze ar republikanet na zentent ket euz al lezennou o doa gret ho unan a nevez, ha gouriz dri-liou ar mær Barbier na hellaz ket mirout ouz an daou vœlek da veza taolet er meaz euz an iliz ha prizoniet. E Frans, ar republikanet n’ho deuz respetet morse na lezennou an dud, na lezen Doue. Lavaret a reent a gren ha gant divester ne oa ket ret mont eün gant al lezennou e kenver ar veleyen. Ar c’homzou euzuz-ze ne oant ket prœpoziou tud iaouank ha diben, mœz lavariou ar re a rene ar Republik : ho zud vrassa. Cetu ar pez a skrive divarben an dra-ze, district Brest, an 8 ebreul 1792 : « Gouzout a reomp mad pegen fall eo tenna ho liberte d’an dud heb abek ; difennet eo kement-ze dre ar Gonstitution ; hogen da eo deomp prizounia ar veleyen e kastel Brest evit dilivra ar bobl maleüruz euz ar veleyen hag euz ho relijion, etc. » An dra-ze zo lavaret : ne vo ket sentet ouz al lezennou mar reont diœzamant deomp da ziskuez hor c’hassoni a enep ar relijion. District Lesneven en doa c’hoant da enebi euz ar re fall, ha skriv a ree er miz du 1791 : « Neuz ket a drouz divar-ben ar relijion en hor c’harter. Ar baysantet, tud a beoc’h, n’anavezont ken relijion nemet hini ho zadou koz ; ha n’ho defe doujans ebet evit ar veleyen e teufe el lec’h ho fastored kenta, etc. »\nBete neuze an ofisourien var vor oa kasi oll euz an noblanç ; evit chench an dra-ze oa kasset kuit an oll ofisourien evit lakaat re all en ho flaç. An aotrou La Jaille, denchentil iaouank, a zeuaz neuze e Brest evit kommandi eur batimant. Brestiz a gommansaz redek var e lerc’h evel loenet gouez, hag an den iaouank e vije bet massakret, ma n’en dije ar c’honseil municipal lakeet tamboulina evel ma vije an tan e ker. Epad ma rede an dud d’an tan, an den iaouank a hellaz kuitaat ker hag en em savetei.\nAl leanezet o doa prometet da Zoue beva ha mervel pell euz ar bed, evel-ze na sortient ket euz ho c’houenchou ; kasset oe tud fall d’ho chasseal da genta ouz a Landerne ha goude euz a Lesneven, en despet d’an dud euz ar c’herriou-ze. Leanezet Keraez o doa disklæriet n’ho dije ket kuitet ty ho fried Jesus-Christ, hor Salver adorabl. Tud euz a Gemper a zeuaz gant kirri evit ho c’hass d’ar prizoun. Koulskoude, abalamour d’an niver braz a beorien maget gant alusennou al leanezet, o doa aoun na vijent deuet da zifen ho madoberourezet. Re Gemper a zeuaz d’ar gouent d’ar mare ma vije lavaret an offeren genta, da lavaret eo da c’houlou-deiz. Eur c’hoar lik oa neuze e kichen an or o rei souben d’ar beorien evel ma oa ar giz bemdez. Ar soudardet a c’houlennaz kaozeal gant ar superiorez ; houman, o veza deuet da gael ar gouent, a c’houlennaz diganto dre gaer petra o doa ezom. « E teufac’h er meaz euz an ty ! oe respountet dezi ker rust ; perak n’out ket eet kuit c’hoaz ? — Mervel a rimp aman, emezi, ma ra Doue deomp ar c’hraç-ze ; ma ner gra ket, he volontez bezet gret. » Ar soudardet a gommansaz froja ar gael ; pa gouezaz hi dindan an taoliou, al leanezet en em daolaz var an douar, var ho bisaich, hag o c’hlebia an douar gant ho daelou en em lakeont da gana ar Miserere mei. Truez oa ho guelet o kuitaat dre nerz ho c’houent karet, ha beza taolet var ar c’hirri ho c’hasse da Gemper.\nE Sant-Egonnek, ar bœlek touer Allouet na gave ket eur paotrik er barrez kountant da respount dezan an offeren. Pa felle dezan ober procession, ne oa ket evit kaout ar baniel, miret ountan gant ar baotret iaouank euz ar barrez.\nE parrez Sant-Egonnek, a lavar an aotrou Inisan, tost d’al leac’h maz eo breman ar gar, ez euz en eun draonien, pell dioc’h peb ty, eur chapel savet gant hon tud koz en enor da zantez Berc’hed.\nEvel ma na helle mui ar gristenien vad mont da iliz ho farrez evit pedi Doue, sonjal a reaz dezo e c’hellent beza dinec’h en eur chapel distro evel houman, pell diouz ar vorc’h. Eun nozvez, lun ar Rogasionou 1791, tud Sant-Egonnec, Guimiliau, Guiklan, Lampaol, etc. en em glevchont evit mont da bidi Doue er japel-ze. Ar brud a ieaz beteg Montroulez, kabiten ar zoudardet a lavaraz, dezo : Gouzout a ran da bed heur e tle en em gaout koueriaded ar barreziou-ze e santez Berc’het. Ha c’hoant o peuz e teskfemp d’ar goueriaded sot-se ober ar Rogasionou. Kemer a reaz gantan 200 euz he goassa soudardet, hag ho lakeaz da c’hourvezat e mesk al lann, var ar c’hleuniou euz an hent a dlie treuzi ar procession. Pa oe klevet euz a bell kan al litaniou : nag eo sod tud ar vro-man, a lavaraz ar re c’hlaz ; nag e tlefent trugarekaat ac’hanomp da veza deuet en ho bro da denna euz ho fenn sorc’hennou ken diot. Ne oa ket echu al litaniou pa oe klevet krial a bouez ben : Tan, soudardet ! Daou c’hant ten fusil a grozaz ahed an hent-doun, ha kalz euz a dud hor bro, goazet ha merc’hed a gouezaz d’an douar flastret ho fenn, torret ho izili, toullet ho c’horf… an dud paour !\nAr c’habiten a griaz evit an eil gueich : Tan adarre, soudarded ! hag evit an eil gueich ive 200 ten a riskaraz tud d’an traon, a beur-lazaz lod all e kreiz an noz !! essa a rejont ar Vretoned kemeret an terc’h dre zaou benn an hent, mœz ar soudardet a oa dilamet divar ar c’hleuniou hag a viraz outo. Ped ne oe ket lazet neuze c’hoaz a daoliou baionnettez ! Neuze oe eul lazerez evel en eur kigerez. Ar re a hellaz tec’hout en em guzaz el land da c’hortoz an deiz. Kalonou an oll oa leun a horrol ! Antronoz vintin en eur ziztrei da Vontroulez, ar soudardet a ieaz dre vorc’h Sant-Egonnek ; ar c’habiten a c’hourdrouzaz ar mear : me a lakaio diskar d’an traon tour braz Sant-Egonnek, hag a freuzo hoc’h iliz ker kaer ; hag er c’hiz-ze, ne jomo netra ganeoc’h evit digas da sonj deoc’h euz ho fals kredennou hag euz a ziotachou an amzer goz.\nMar freuzit an iliz, a respontaz ar mær, da viana a rankfet lezel ganeomp ar stered a zo en oabl, hag a lavaro deomp bepred ez euz eun Doue, hag a raio da bep hini hervez he oberou var an douar !\nKer an Oriant e Breiz a ziskuezaz kement a grizder hag ar ger a Baris e miz guengolo 1792. Eur marc’hadour euz ar ger an Oriant hanvet Gerard oe laket er prizoun var brudou-fall ; ha tud an ty-ker o doa an digaloniez da lezel ar bobl kounaret d’he denna euz ar prizoun evit he laza ; ar merc’het oa ar goassa ; an dud dirollet-ze a ziframmaz oll izili ar paourkez marc’hadour, hag he ben oa taolet dindan prenestou he famill maleüruz. O kenvroiz ker, ra viro Doue ac’hanoc’h euz an derrien-ze a revolution a choulen : goad, atao goad !\nAr baysantet a ie d’ar brezel en eur ioual : bevet ar religion, bevet ar roue ! Neket goad a c’houlennent, mœz liberte d’ar mad. Etouez ar re c’hlaz en em gave aveichou tud hag o doa sonj c’hoaz euz ho badiziant. Sauveur oe lazet er Roc’h-Bernard gant ar baysantet, a lavare dezan goulen pardon digant Doue da veza gret drouk d’ar veleyen-vad ; an den iaouank-man a zavaz he zaoulagat var-zu ar groaz hag hen adoraz. Ra vezo gret trugarez dezan ! Bez e oa c’hoaz eta eun elfen a feiz kristen, e kalonou an dud maleüruz na gomprene ket beza enebour da vinistred J.-C. eo beza enebour da Jesus-Christ he unan.\nAr re falla euz ar Vretoned o doa koulskoude kassoni euz an dud fall euz a Bariz, a gavent kalz falloc’h c’hoaz evinto. Tud fall ar vro-man o dije karet chom e hanter-hent euz an drouk ; ar pez ne deo œz da zen ; re Bariz a felle dezo beza fall tre. Re ar vro-man n’o doa ket bet a zonj, na da deuler ar roue en traon, na da sevel Republik. Ar Vretoned eet etouez an dud fall da gemer an Tuileries, palœz ar roue d’an devez 10 a viz eost, o doa manket e kenver ar Vretoned-all. An dra-ze zo anat sklœr da re a hell lenn al lizerou skrivet neuze gant an deputet breton da renerien ar pemp departamant euz ar Vreiz. Ar re o deuz kuiteet a volonte-vad hent ar relijion a zo dilœzet gant Doue ; hag an dud-man o deuz bet ar malheur da seblantout aproui ar pez o doa horrol kouskoude da ober. Roët o deuz ho mouez d’an tu fall ; tud aounik ha digaloun maz int bet.\nEvel-ze Per Koustard, depute Naonet, a skrive en devez terrupl-ze euz an deg a viz eost, da zeg heur euz ar mintin. Nag eun devez trist, ma Doue, evit hor bro maleüruz ! 200,000 den armet o c’houlen teuler ar roue en traon ; ruill a ra ar goad ; pennou tud troc’het gant tud kriz zo douget er ruiou e beg ar peuliou. Ar roue hag ar brincet zo deuet da c’houlen skoazel diganeomp…, ar c’hanoliou, an tennou fuzil zo klevet heb hean… sklazi a ra va c’halon e va c’hreiz, o velout hag o klevout kement a draou euzuz !\nCetu ar pez a zonje ar re o deuz goudeze dre aoun roët ho moueziou evit lakaat ar roue mad Louis XVI d’ar maro. An dud-ze a zo galvet e gallek Régicides (muntrerien ar roue) ; mad a vije bet chench ho hano dezo oll, abalamour d’ho bugale. Neubeutoc’h a dud fall vije breman e Frans, ma na vije dalc’het hanoiou an dud maleuruz-ze. Er Finistère, ar Vretoned o doa c’hoant da zerc’hel pen dioc’h an dud-ze. Evel-ze pa oe kasset Royou-Guermeur gant Marat, ha Sevestr ha Kavaignak oe kaoz e Brest d’ho derc’hel er prizoun. Pa gollaz re ar republikanet galvet Girondins gant ar re grissa hanvet Montagnards d’an 31 a viz maë 1793 ar republikanet Breiz, bet ar goassa a enep ar relijion, a fellaz dezo difen an deputet Girondins.\nGervel a rezont 18 departamant euz ar Frans da zont da zilivra Paris euz krizder Robespierre, Danton ha Marat. C’hoant o doa da zont a ben euz ar ger a Baris dre ar gernez. Ha ken a zeuaz e Kemper ar c’helou o doa kollet en eur gombat en Normandi, renerien ar Finistère a esseaz da zerc’hel a enep ar re falla euz ar republikanet, an dra-ze vije bet mad tre ma na vijent bet tud fall ho-unan. Kredi a rejent oa kavet an tu ganto da jom hanter-fall.\nE Plouenan, ar bœlek fall Touboulik oe kasset e meaz euz konseil ar gommun ; hag unan a ieaz beleg kranchat euz he visaich, rag ar baysantet o doa kement a horrol euz an touerien, evel ma o doa a respet euz ar veleyen vad.\nE Krozon, ar veleyen vad, an aotrounet Ragenez ha Sizun, no doa ket ezom d’en em guza piz ; guisket e martolodet e hellent mont e peb lec’h er barrez ; hag ive an aotrou Balkon hag an aotrou Meilars. Pa vije guelet an touer Savina oc’h ober eur rumm procession : « Sell, eme an aotrou Ragenez, oc’h he voapaat dirag an oll var blacen Krozon, sell ar person gant he varreten a dreuz var he ben. » Unan euz ar veleyen oa gant an aotrou Savina, hanvet Sevaer, oa taolet er vouillen gant merc’het borc’h Krozon, a rede var he lerc’h gant ho balaennou.\nAr baysantet ouspen-ze, na felle ket dezo pea an droajou ; kasset oe neuze e Krozon kant soudard hag hanter-kant gant Sevellek ha Guiliers. Ne oant ket evit dont a ben na da ober pea droajou, na da baka bœlek ebed ; ha koulskoude oa neuze uneg bœlek bennag kuzet er barrez-ze.\nE parrez Krozon oa araok ar Revolution seiz bœlek varnugent ; ha ret eo lavaret en ho enor, n’euz ket e Breiz (e lec’h ma oa parreziou ker fidel d’ar relijion) unan hag e defe roet muioc’h a desteni euz he feiz krenv eget parrez Krozon, en amzer-ze. Ar barrez-ze voa dign da veza mam-bro hon eskop santel an aotrou Graveran.\nSavina, ar person touer euz a Grozon, ne oa ket eur goal den ; na glaske ket lakaat dibenna ar veleyen vad. Bro Krozon zo eur vro dizolo, ha diœz eo d’an dud en em guza eno, dre ma vank ar guez ; mœz an aotrou Savina a ree evel ma nen dije ket anavezet ar veleyen pa oant digasset dirazan. An dra-ze a erruaz a dra sur evit an aotrou Meilars. An aotrou Savina, person ha mær, a reaz d’ar soudardet ho lezel da vont kuit egiz ma n’en dije ket hen anavezet.\nAdtapet diwar « https://br.wikisource.org/w/index.php?title=Istor_Breiz,_1893/Rann_29&oldid=168642 »\nKemm diwezhañ d'an 10 C'hwe 2021 da 19:42\nKemmoù diwezhañ degaset d'ar bajenn-mañ d'an 10 C'hwe 2021, da 19:42.


Journal de Renaud Camus, dimanche 26 février 2017\ncréée le lundi 27 février 2017, 12 h 25\nmodifiée le mardi 28 février 2017, 15 h 47Paris, dimanche 26 février, onze heures du soir. Notre intention, sans doute trop ambitieuse, de toute façon, était de voir cette après-midi les expositions ~~~~~~~~ ~~~ ~~~~~~~~~, ~~~ ~~~~~~~, ~~~ ~~~~~~~ ~~~~~~~~~ ~~~ ~~~~~~~~ ; ~~~~~ ~~~~~ ~~~~~ ~~~~~~~ vu signifier, au ~~~~~ ~~~ ~~~ ~~~~~~~~~, ~~~~ ~~~ ~~~~~~ ~~~~ ~~~~~~~~~~~~~ ~~~~~ ~~~~~~~~, ~~~~~ ~~~~ ~~~~~~~~, ~~~~~~~~~ ~~~~~~ ~~~~~~~ ~~~~~~~~~, ~~~~~ ~~~~~~~~’~~~~. ~~’~~~~ ~~~~ ~~~~ “~~~~~~~~” ~~~~~~~~~~~~ ~~~ ~~~ visitent plus comme ~~~, ~~~~ ~~~ ~~~~~ ~~~ ~~~~~. ~~~ ~~~~~ ~~~~~ ~~~~~~ ~~~~~~~~~ ~~~ ~~~~~~, ~~~~ Internet.\nNous ~~~~~ ~~~~~~~ ~~~~~~~~~ ~~~~ ~~~ ~~~~~~ ~~~~~~~~~~, ~~~~ ~~~~~~~ ~~~ ~~~~~~~~~~~~ ~~~~, et qui est ~~~~~~~~~ ~~~ ~~~~~~~~ ~~~~~ ~~~~~~~~~. ~~~ ~~’~~ ~~~~~~ ~~~~ ~~~~~~~~~~~ ~~~~ ~~~~ ~~~~~~~~~ ~~~ ~~~~~~~~~~ ~~~~~ ~~~~~~~ ~~~~~ ; ~~~~~, ~~~~~~ ~~~~~~~~~ ~~’~~~~~~~~~~~~ ~~~ ~~~~ ~~~~~~ ~~~ ~~~~~~~ maigres, c’est une ~~~~~~~~~~~ ~~~~~~ ~~~~~~~~~~~~~, “~~~~~ ~~~~~~ ~~~~ ~~~~~~~~~~~”, ~~~ ~~~~~~ : ~~~~~~~~ ~~~~~~~ ~~~~ ~~~~~~~, ~~~~~~ ~~~~~~~, ~~~~~~~~~~~~~~ ~~ ~~~ ~~~~~~~~~~~ ~~~~~~~~~~~, ~~’~~~~ ~~~~~, ~~~ ~~~~~ ~~~~~~~~ ~~~~~ ~~~ thème choisi est ~~~~~~~~ ~~~~~~ ~~~~~~. ~~~~~~, ~~~~~ ~~~~~~~~~ ~~~~ ~~~~~~~~~~ ~~~ ~~~~~ ~~~~~~~~~~~~~ ~~~ ~~~~~ ~~~~~ ~~~~ ~~~~~ ~~~~~~~~~~~~, ~~~ ~~ ~~~~ ~~~, ~~~~~ ~~’~~~~~~~~, ~~~~~ ~~~ ~~~~~~~~~~ ~~~~~~~~~~~~~~, ou du moins ~~~~~~ ~~~’~~~ ~~~~~~ ~~~~~ ~~~ ~~~~~, ~~~ ~~~~~~ ~~~~ ~~~ ~~~~~~~ ~~~~~ ~~~ ~~’~~~~~~~~~~~, ~~’~~~~~~~~~ ~~~~~~~~, ~~~~~~~~~~~ ~~~~~~~~ ~~~~~ ~~~~~~ ~~~~~ — ~~’~~~~ ~~~~~ ~~~ ~~~ ~~~~~~~, certainement —, dans ~~~~ ~~~~~~~~~~~ “~~~~~~~~~~ ~~~ Shakespeare”.\nN’importe, ~~~ ~~~~~ ~~~~ ~~~~~ ~~~~~~~~~. ~~’~~~ ~~~~~~~~ ~~~~~ ~~~~~~ ~~~~~-~~~, ~~~~~~ ~~’~~~~~~~~~~~~~ ~~~ ~~~~~~~~~~ ~~~ ~~~~~~~, ~~~~~~~~~~ (~~~ ~~~ ~~~~~~~~~~~, ~~~ La Fiancée de Lammermoor) — ~~~ ~~~~~~~~~~ —, ~~~~ ~~~~~~~~~ ~~~ ~~~~~~ ~~~~~~~~ ~~~~~~~~ ~~~ ~~~ ~~~~~~~~~, ~~~~~~~~ ~~~ ~~~~~~~~~ ~~~~~~~~ ~~~ ~~~~~~ ~~~ ~~~~~. ~~~ ~~~~~~~ ~~~~~~ ~~~~~~ ~~~ ~~’~~~~~~~~~~~~ Goubaux, fondée en ~~~~~ ~~~~ ~~~~~~~~ ~~~~~~~~, ~~~~~~~ ~~~~~~~~~ ~~~ ~~~~~~~ ~~~ ~~~~~~~~ ~~~ ~~~~~~ ~~~~~~~~~. ~~~~~~~~ ~~~ ~~~ ~~~~~~~~~, ~~~~~~~ ~~~~~~~~~~~, ~~~~~~~ ~~~~~~~~ ~~~~ ~~~~ ~~~~~~~~~~~~ ~~~~~~~~ ~~~ ~~~~-~~~~~~~~~~~ français. À quinze ~~~~ ~~~ ~~~~~~ ~~~ ~~~~ ~~~~~ ~~ ~~~~~~~~, ~~~~~ ~~~ ~~~~~~~~~, ~~~~ ~~~~~ ~~~ ~~~~~~~~~~~ ~~~~~ ~~~~~ ~~~~~ ~~~~~~~~~~~ ~~~~~~~, ~~~~ merveilleux.\nNous ~~~~~~ ~~~~~~~~ ~~~ ~~~~~~~~~ ~~’~~~~~~~~, admiré force vitraux — ~~~~~~~~~, ~~~~~ ~~~ ~~~~~~~~ —, ~~~ ~~~~ ~~~~~~~~, ~~~~~ ~~~ ~~~~~, ~~~~ ~~~~ ~~~~~~~~~~ ~~~~~~~~~~~ ~~~ ~~~~~~~~~ ~~~ ~~~ ~~~~~~~~~~~ ~~~ ~~~~~~~~~~~~~ ~~~~~~~~~~~~~, ~~~~~~~~~~~~~~~ ~~~ ~~~~ marginal, il est vrai.\nÀ ~~~~~~-~~~~~~~~ ~~~~ ~~~~~~~~ ~~~ ~~~~~~~~ ~~~~~ ~~~~~~~~~, ~~~~~ ~~~~ ~~~~~ ~~~~~~ ~~’~~~~~~~~~, ~~~~~-~~~~~ — ~~~ ~~~~~~~~~~~~~ ~~~~~~, ~~~~~~, ~~~~~ ~~~ ~~~~~, ~~~~~ ~~~~~~~~~~ ~~~ ~~~~~~~~~ —, que par le ~~~~~~~ ~~~ ~~~~~ exécution.\nÀ ~~~~~~-~~~~~~~~-~~~-~~~~~~~~~~~ ~~~~~ ~~~~~~ ~~~~~~~~ ~~ ~~~~ ~~~~~~ ~~~~~~~~~~~ ~~~~~~~~~~~~ ~~~~~~~~~~, ~~~~~~ ~~~~~ ~~~~ ~~~ ~~~~~~~ ~~~ ~~~~~~~~~~~~ ~~~~ ~~~~ ~~~ ~~~~~ ~~~~ ~~~~~~~ sacerdotaux se déployant ~~~~~~ ~~’~~~~~~ ~~~ ~~~ ~~~~~~~~~ ~~~~~~~~~~, ~~~ ~~~~~~~~ ~~~ ~~~~~~ ~~~~~~~~, ~~~~~ ~~~ ~~~~~, ~~~ ~~~~~~~ ~~~~~~~ ~~~ ~~~~~~, ~~~~ ~~~ ~~’~~~ ~~~~ ~~~ ~~~~~~~~~~~ — ~~~~~~~~ évêque lefebvriste, je ~~~~~~~~. ~~’~~~~~~~~~ ~~~~~~ ~~~~~~~ ~~~~~~~ ~~~ ~~’~~ ~~~~~~~~ ~~~~ ~~~~~~~~ ~~~~-~~~~~~~~~, ~~~ ~~~~~~ ~~~’~~~ ~~~~~~~, ~~~~~ ~~ ~~~~~~~~~-~~~~~~~~, ~~~~~~ ~~~ ~~~~~~~~~~~~~ ~~~~~~~~~, ~~~~~ ~~~ ~~~ ~~~~~~~~~~~~ ~~~~~ baiser l’anneau à ~~~~~~, ~~~ ~~~~ ~~~ ~~~~~~~ ~~~~~~~~ ~~~ ~~’~~~~~~ ~~~ ~~~~~, ~~~~~~ ~~~ ~~~~ jours.\nÀ ~~~~~~-~~~~~~~~ ~~~ ~~~~~~~~~~~~ ~~~~~~ ~~’~~~ ~~~~~ ~~~~~~ ~~~~~~ — ~~~~~~~~~ ~~~~~ ~~~~~~~~, ~~~ va sans dire, ~~~~~ ~~~~~~~ ~~~ ~~~~~~~~~ ~~~ ~~~ ~~~~~~~~ ~~~~~ ~~~~~~, ~~~ ~~~~~~~-~~~ ~~~~ ~~~~ ~~~ ~~~~~ ~~~~~~~~ ~~~~~~~~ ~~~~ ~~~~ ~~~~~~~~~, ~~~~~ ~~~ ~~~~~~, ~~~~~~ ~~~’~~~~~~ ~~~ ~~~~~~~~ à chanter, de ~~~~~~~~ ~~~~~ ~~~~ ~~~~~~~. ~~~~~~ ~~~~~~~~ ~~~~~~~~~, ~~~ ~~~~~~~~~~ ~~~~~~~ ~~~~~~~~~~~~, ~~~ ~~~ ~~~~~, ~~~~ ~~~ ~~~~~~ ~~~~~~~~ ~~~~~~~ ~~~~~~~~~ ~~~~ ~~ ~~~ ~~~~~~ ~~~ ~~~~~~~~~~ ~~~~~~~~~~ des deux sexes, ~~~~ ~~’~~~~~~~~~~~ ~~ ~~~~~~~~~~. ~~~ ~~ ~~~~~ ~~~~~ ~~~~~ ~~~~~~~~~~ ~~’~~~~~~~~, ~~~ ~~~~~~~~~~~~ ~~~~~~~~ ~~~~ ~~~~ ~~~~~~ ~~~~~~~~~~ ~~~ ~~~~~ ~~~ ~~~~~~~~~-~~~~~~, ~~~ ~~~~~ ~~~~~, ~~~~~ ~~~ l’Office des Ténèbres ; ~~~ ~~’~~ ~~~~~ ~~~ ~~~~~~~~~~~ ~~~~~~~~ ~~~~~~~~~, ~~~~ ~~ ~~~~~~~ ~~~~~~~, ~~~~ ~~~~~~~~~, ~~~, ~~~~~ ~~~~~~~~~~, ~~ ~~~~~~~ ~~~~~~~~~~.\nvoir l’entrée du dimanche 26 février 2017 et ses 46 images dans Le Jour ni l’Heure